**ПРОТОКОЛ № 43 ОТ ЧЕТИРИДЕСЕТ И ТРЕТОТО ЗАСЕДАНИЕ НА ОБЩИНСКИ СЪВЕТ – РУСЕ**

**Проведено на 13.11.2014 г., начало 9:00 часа**

От общо 51 общински съветници присъстваха 48, отсъстваха: проф. Христо Белоев, д-р Кирил Панайотов, Орлин Танов. Заседанието бе открито и ръководено от засл. проф. Васил Пенчев - Председател на ОбС – Русе.

**Засл. Проф. В. Пенчев**: …, което е насрочено днешното 43-то заседание на Общинския съвет настъпи. Моля, нека да направим проверка на кворума, за да можем да започнем нашата работа. Използвайте устройствата, колеги, времето тече. С устройства за заявили своето присъствие 35 общински съветници, имаме кворум, можем да започнем нашата работа. Преди да пристъпим към разглеждане на дневния ред искам да обявя, че е постъпило писмо от ОИК-Русе, подписано от нейния председател г-н Иванов, с което писмо се уведомява Общинския съвет, че г-жа Наталия Георгиева Кръстева е освободена като общински съветник тъй като е на позиция заместник-кмет назначена и на нейно място следващия от листата на ПП ГЕРБ г-н Мурад Ферадов Мурадов. Следва да бъде положена клетва от предложения нов общински съветник, давам думата на г-н Иванов за процедурата.

 **Г-н Ив. Иванов**: Уважаеми общински съветници, ОИК със свое решение 466 от 24 ноември, октомври, извинете е констатирала, че е постъпило писмо от Наталия Кръстева Георгиева, с което съобщава, че същата е избрана за заместник-кмет. Поради това със своето решение ОИК на основание чл. 30, ал. 6 и ал. 4 във връзка с точка 4 от ЗМСМА е прекратила предсрочно пълномощията на г-жа Георгиева. Поради тази причина на основание чл. 30, ал. 7 във връзка ал. 4, т. 4 от ЗМСМА, както и във връзка с чл. 458, ал. 1 от Изборния кодекс е взела свое решение 467 от 27 ноември, с което е избрала следващия кандидат за общински съветник от листата на ПП ГЕРБ, това е Мурад Ферадов Мурадов. Поради тази причина, моля всички да станат г-н Мурадов да положи клетва. Моля, повтаряйте след мен „Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите на Русенска община и да работя за тяхното благоденствие. Заклех се“. Моля, да положите подпис под клетвения лист. Общинския съветник подписа клетвена декларация. Благодаря, пожелавам успешна работа на всички.

 **Засл. Проф. В. Пенчев:** Благодаря на г-н Иванов. Нека да пожелаем на г-н Мурадов успешно изпълнение на неговите задължения като общински съветник. Преди да пристъпим към разглеждане на предложения дневен ред искам да съобщя, колеги, че е постъпило писмо-заявление от седемте общински съветници на групата „Реформаторски блок и ВМРО“. С това писмо те ни уведомяват, че съпредседатели на групата общински съветници „Реформаторски блок и ВМРО“ ще бъдат д-р Теодора Константинова и г-н Юлиян Гарелов. Нека сега да пристъпим към разглеждане на проекта за дневен ред, така както го имате обявен. В дневния ред са включени общо 33 точки, както надявам се го имате пред себе си. Бих искал на Вашето внимание … Колеги, много е шумно в залата. Бих искал да предложа 2 извънредни точки, които да бъдат включени в дневния ред. Тези 2 точки са продиктувани от това, че постъпиха съобщения от 2 дружества, в които участва Община Русе за провеждане на общи събрания. Едното дружество, което ще провежда общо събрание това е Българска стокова борса, бившата Русенска стокова борса АД. И датата на провеждане на общото събрание ще бъде 1 декември тази година. Това налага на това заседание да упълномощим нашия представител как да гласува на общото събрание, тъй като има точки, които съгласно Наредба 9 трябва да бъде писмено упълномощен нашия представител. Втората точка е също с подобно съдържание, но нека една по една да ги гласуваме. Подлагам на гласуване предложението за извънредна точка за упълномощаване на представителя на Общинския съвет в Общото събрание на Българска стокова борса АД. Моля, процедура на гласуване на тази точка да стане точка от дневния ред.

**КВОРУМ – 43. С 43 гласа „за”, 0 „против” и 0 „въздържали се” се прие предложението.**

 **Засл. проф. В. Пенчев:** Точката я включваме в дневния ред и както обикновено е прието ще я разгледаме в началото на следобедното заседание. Следващото предложение за извънредна точка е аналогично, постъпило е писмо от Агропродукт АД-Русе за провеждане на общо събрание, което те предлагат да бъде проведено на 23 ноември 2014 г. По аналогичен начин в дневния ред са включени точки, по които нашия представител трябва писмено да получи съгласието и да бъде упълномощен да гласува по съответния начин. Ето защо се налага на тази сесия да вземем решение и да упълномощим нашия представител. Има ли някакъв коментар по предложението за такава точка ?Не виждам. Подлагам на гласуване предложението за такава точка за упълномощаване на нашия представител в „Агропродукт“ АД-Русе. Моля, процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие предложението.**

 **Засл. проф. В. Пенчев:** По аналогичен начин ще разгледаме точката в началото на следобедното заседание. Има ли други предложения за изменения и допълнения на дневния ред? Не виждам други предложения. Нека да гласуваме дневния ред с тези две извънредни точки, които току-що приехме. Моля, процедура на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие следния**

**ДНЕВЕН РЕД:**

1. К.Л. 741 Предоставяне безвъзмездно за управление на недвижими имоти – общинска собственост намиращи се на територията на Община Русе, за нуждите на Областна дирекция на МВР-Русе за срок от 5 /пет/ години

2. К.Л. 762 Приемане на начален баланс при ликвидация на „Обреден дом“ ЕООД

3. Решение за приватизация чрез търг на поземлен имот и изградената в него едноетажна сграда със сутерен (бивша баня 5) – гр. Русе, кв. Дружба 2, бул. Гоце Делчев №4, АОС №6691/21.06.2012 г.

4. К.Л. 761 Прекратяване с ликвидация на „Паркстрой” ЕООД

5. К.Л. 744 Откриване процедура за продажба на общински недвижим имот, намиращ се в град Русе, ул. „Ропотамо“№4, по реда на чл. 35, ал. 3 от ЗОС

6. К.Л. 745 Прекратяване на съсобственост между Община Русе и физически лица върху недвижим имот, намиращ се в град Русе, ул. „Преспа“№3

7. К.Л. 746 Учредяване право на пристрояване на съществуващо таванско помещение прилежащо към апартамент „И“ на четвърти етаж във вход 1 на жилищен блок „Стефан Караджа“, намиращ се по бул. „Цар Освободител“№1, град Русе

8. К.Л. 748 Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на град Русе

9. К.Л. 740 Продажба на недвижим имот – частна общинска собственост, представляващ УПИ VI-156 по ул. „Филип Тотю“№6 в кв. 17 по регулационни план на село Басарбово, по реда на чл. 35, ал.3 от Закона за общинската собственост

10. К.Л. 747 Прекратяване на съсобственост в имот в землището на град Мартен, местност „Калето“

11. К.Л. 743 Удължаване срока на действие на договори за управление, стопанисване, ползване, защита и опазване на ОГФ

12. К.Л. 750 Провеждане на публичен търг с явно наддаване за отдаване под наем на обособени части от учебни заведения в гр. Русе и кв. Долапите

13. К.Л. 749 Провеждане на публичен търг с явно наддаване за отдаване под наем на части от терени публична общинска собственост за разполагане на общински преместваеми обекти по чл. 56 от ЗУТ в гр. Русе

14. К.Л. 751 Провеждане на публичен търг с явно наддаване за отдаване под наем на части от терени публична общинска собственост за разполагане на преместваеми обекти по чл. 56 от ЗУТ

15. К.Л. 739 Определяне размера на основните месечни трудови възнаграждения на кметовете на кметства, считано от 01.01.2015 г.

16. К.Л. 764 Корекция на бюджета на Община Русе за 2014 г.

17. К.Л. 760 Изменения на Бюджета на Община Русе към 30.09.2014 година

18. К.Л. 759 Допълване на списъка на лицата и длъжностите, имащи право на транспортни разходи, съгласно чл. 50 ал.1 от ПМС №3/15.01.2014г. от Бюджет 2014 година, утвърден с Решение на Общински съвет № 886/14.02.2014 г. - Приложение № №17 и 18.

19. К.Л. 752 Отчет за 54 МФ „Мартенски музикални дни Русе“ 2014

20. К.Л. 756 Промяна на правото на управление на част от недвижим имот, описан в акт № 6861 от 04.01.2013 г. от Дом за медико-социални грижи за деца – Русе на Община Русе за разкриване на комплекс от социални услуги
21. К.Л. 757 Стартиране на процедура по чл.36в, ал.1, т.1 от Правилника за прилагане на Закона за социално подпомагане за откриване на Център за настаняване от семеен тип
22. К.Л. 758 Промяна на вида на социалната услуга – резидентен тип „Център за настаняване от семеен тип“ в социална услуга „Център за настаняване от семеен тип за деца/младежи с увреждания“, делегирана от държавата дейност.

23. К.Л. 765 Промени в Учредителният акт на Общинска фондация „Русе-град на свободния дух“

24. К.Л.767 Актуализация на бюджета за 2014 г. на Общинска фондация „Русе-град на свободния дух“

25. К.Л.766 Увеличаване на щата на Общинска фондация „Русе-град на свободния дух“

26. К.Л. 742 Одобряване на подробен устройствен план /ПУП/ - Парцеларен план за техническа инфраструктура – захранващ кабел САВТТ 5х25 от МТП „Езерото“ до ПИ 503.2426 в местност „Дрибак 4, 5“, землище на с. Николово и на НН-САВТТ 4х16, заместващ демонстрирана въздушна мрежа

27. К.Л. 753 Даване на Разрешение за изработване на проект за подробен устройствен план – план за застрояване на новообразувани имоти № 509.22 и 509.23 в землището на с. Басарбово с ЕКАТТЕ02796, Община Русе, находящи се в местността „Кантона“

28. К.Л. 754 Даване на Разрешение за изработване на проект за подробен устройствен план – план за застрояване на имот с номер 177009 в землището на с. Николово с ЕКАТТЕ51679, Община Русе находящ се в местността „Пундев баир“

29. К.Л. 755 Приемане на Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе

30. К.Л. 763 Предложение на лица, които да бъдат определени за съдебни заседатели в Окръжен съд - Русе за мандат 2015-2020 г.

31. Промяна в състава на постоянните и смесените комисии към Общински съвет – Русе

32. Провеждане на Общо събрание на „Българска стокова борса“АД

33. Провеждане на Общо събрание на „Агропродукт“АД

34. Питане на Мариян Димитров – вх.№ 995/07.11.2014 г.

35. Питания

 **Засл. проф. В. Пенчев**: Думата предварително искаше г-н Славчев за изказване по въпрос извън точките от дневния ред. Заповядайте, г-н Славчев.

 **Г-н М. Славчев**: Благодаря, г-н Председател. Уважаеми колеги, уважаеми гости, повод за настоящото ми изказване е на един от последно проведените парламентарни контроли на служебното правителство по повод питане на народния представител от ПП Атака към министъра на вътрешните работи Бакалов …, той отговори … Питането беше за изграждането на бежански лагер или център на територията на Община Русе, на който въпрос министър Бакалов даде утвърдителен отговор, че такъв център предстои да се изгради. На 5 октомври Окръжна прокуратура – Русе обяви, своето безпокойство, че за последните 6 месеца се наблюдава голяма тенденция, нарастване на случаите за незаконно преминаване на границата през гранично-контролно пропускателен пункт Дунав мост. Статистиката, която те изтъкнаха е, че за последните 6 месеца има над 120 души, които са искали незаконно да преминат нашата граница в посока изход. По повод този повод нашия следствен арест е недостатъчен и Прокуратурата настоява за изграждането на „бежански лагер“ цитирам изказването, интервюто, което е дал г-н прокурор Георгиев и още един цитат „идеята в него да бъдат …, бежанците да бъдат настанявани до приключване наказателното производство във всичките му фази, случаите, когато са задържани под стража“. Това е изключително обезпокоително за нас от Атака, защото ако тези хора не са задържани под стража, а са на свободен режим това означава, че те ще се разхождат на територията на град Русе. Сега, бяха споменати във въпросното интервю и проблеми с липсата на преводачи на всички диалекти от арабския език. Искам да обърна внимание, че има няколко директиви на Европейския съюз, които са в подкрепа на това, че въпросните лица няма да бъдат задържани под стража, а ще бъдат на свободен режим. Изрично е упоменато в Директива 2-201333 на Европейския съюз. Последните изказвания на и директиви от Европейския съюз също така …, мога да ви дам няколко цитата гласят, че не следва да бъдат въдворявани в центрове от закрит тип бежанците, а това трябва да се случва само в извънредни случаи. Наскоро Гърция беше обвинена за това, че затваря бежанци в закрит тип такива учреждения, че това е недопустимо отношение към бежанците и емигрантите. На нас не ни е ясно какъв точно тип ще бъде и нашите народни представители са отправили питане към сегашния, новия министър на вътрешните работи, чакаме отговора. Чакаме отговора, за да сме наясно какъв точно тип общежитие ще бъде изградено, това ще бъде в бившето ЖП-общежитие горе на Сръбчето, близо до Дунав мост. Съществуват европейски директиви, които изрично забраняват изграждането на подобни съоръжения в близост до обекти, касаещи националната сигурност, а Дунав мост е именно такъв. Ние се противопоставяме на тази идея. Много така нелепо звучи изказването на Микеле Черкони, който е говорител на еврокомисаря по вътрешните работи на Европарламента, който твърди, че няма понятие незаконни емигранти, а че те са нередовни емигранти, защото никое човешко същество не е незаконно, което е така. Но за нас, нашето законодателство, тези лица са нарушители на границата ни, на Наказателния кодекс, на Валутния закон. Това са лица със съмнителна репутация и смятаме, че не е удачно тези лица да бъдат на свободен достъп на територията на град Русе, поради което, както беше обявено … Аз използвам случая официално да обявя на русенското гражданство, че Атака ще стартира подписка за провеждане на референдум на територията на Община Русе. Това ще бъде първия референдум провеждан по Закона за допитване на народа на територията … въпрос, местен референдум, за да видим мнението на русенското гражданство дали е съгласно да се изгради подобен център или приют. В тая връзка призоваваме и очакваме съдействие от будната русенска общественост и призоваваме гражданството на Русе да се присъедини към инициативата на партия Атака. Благодаря ви.

 **Засл. проф. В. Пенчев:** И аз благодаря на г-н Славчев. Сега можем да пристъпим към изпълнение на дневния ред.

**1 Точка**

**Предоставяне безвъзмездно за управление на недвижими имоти – общинска собственост намиращи се на територията на Община Русе, за нуждите на Областна дирекция на МВР-Русе за срок от 5 /пет/ години**

 **Засл. проф. В. Пенчев:**Госпожа Шилкова има думата, заместник-кмет от името на кмета. Заповядайте, госпожо Шилкова.

 **Г-жа Д. Шилкова:** Уважаеми общински съветници, предлагаме Ви да вземете решение за предоставяне ползването, безвъзмездното управление на 4 имота за нуждите на Областна дирекция на МВР в срок от 5 години. Това са 4 действащи приемни на МВР, съобразяваме изискванията на ЗОС. Поддържам предложението.

 **Засл. проф. В. Пенчев:** Благодаря на г-жа Шилкова. Имате думата, уважаеми колеги, въпроси, изказвания по 1 точка? Няма желаещи. Моля, процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1189**

 На основание чл.21, ал.1, т.8 и чл. 21, ал.2 от ЗМСМА; чл.12, ал.3 от ЗОС и чл. 10, ал. 3 от Наредба № 1 за общинската собственост, общинският съвет реши:

 І. Предоставя безвъзмездно за управление, за срок от 5 /пет/ години на ОДМВР-Русе следните недвижими имоти-общинска собственост, намиращи се:

1. В гр. Русе, ул. „Александровска”№ 93 - самостоятелен обект с идентификатор 6342.2.4082.3.5, с площ 20,26 кв.м., намиращ се на втория етаж в административна сграда на обект „Градски хали” предмет на АОС № 6937/21.03.2013 г.

2. В град Русе, ул. „Борисова” № 91, бл. „Димчо Дебелянов”, вх.4, ет.0-самостоятелен обект с идентификатор 63427.2.2601.10.27, с площ от 56,45 кв.м., предмет на АОС 7343/26.09.2014 г.

3. В град Русе, ул. „Йосиф Цанков” № 45-47, в приземен етаж,самостоятелен обект с идентификатор63427.4.2084.2.5, с площ 18,99 кв.м., предмет на АОС № 7292/02.07.2014 г.

4. В град Русе ул. „Плиска”, бл. „Първа пролет”, вх.1, ет.0- самостоятелен обект с идентификатор 63427.1.148.19.58, с обща площ от 98,71, предмет на АОС № 7073/01.10.2013 г., само част от имота, представляваща две помещения с обща площ от 35,85 кв.м.

ІІ. Упълномощава Кмета на Община Русе да издаде заповед и да сключи договор.

 Решението подлежи на оспорване чрез ОбС-Русе пред Административен съд-Русе в 14-дневен срок от съобщаването му.

**2 Точка**

**Приемане на начален баланс при ликвидация на „Обреден дом“ ЕООД**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Точката касае приемане на начален баланс при ликвидация на „Обреден дом“ЕООД, нямаше забележки към това предложение, поддържам го във вида, в който сме го внесли.

 **Засл. проф. В. Пенчев:** Благодаря. Има ли въпроси и изказвания, колеги, по 2 точка от дневния ред? Няма. Процедура на гласуване, моля.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 1190**

На основание чл.21, ал.2 ЗМСМА, във връзка с чл.21, ал.1, т.23 ЗМСМА и чл.270, ал.2 от Търговския закон, Общинският съвет реши:

1. Приема началния баланс при ликвидация на „Обреден дом ” ЕООД към 11.09.2014 г.

**3 Точка**

**Решение за приватизация чрез търг на поземлен имот и изградената в него едноетажна сграда със сутерен (бивша баня 5) – гр. Русе, кв. Дружба 2, бул. Гоце Делчев №4, АОС №6691/21.06.2012 г.**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Поддържам това предложение с едно допълнение от комисия ЗОРС, в правните основания в проекта за решение към чл. 6 от Наредбата за търговете и конкурсите да се добави алинея 1.

 **Засл. проф. В. Пенчев:** Благодаря. Заповядайте, колеги, ако има въпроси, изказвания? Няма желаещи. Нека да гласуваме, моля, процедура.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1191**

 На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 ЗПСК и чл.5, чл.6, ал.1 и чл.9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на недвижим имот – частна общинска собственост, предмет на АОС №6691/21.06.2012 г., находящ се в гр. Русе, ж.к. „Дружба 2”, бул. „Гоце Делчев” №4 и представляващ застроен поземлен имот с идентификатор 63427.4.2906, с площ 1399 кв.м., а съгласно регулационен план - УПИ III - 2074 в кв. 613, гр.Русе и изградената в него едноетажна сграда(бивша баня) със застроена площ 289 кв.м. и сутерен с площ 289 кв.м
2. Утвърждава тръжната документация (*Приложение 4*) при следните условия:
	1. Начална тръжна цена – 120 000 лв. без ДДС.
	2. Стъпка на наддаване – 5 000 лв.
	3. Депозит за участие в търга – 12 000 лв., който се внася в срок до 17 работни дни от датата на обнародване на решението в “Държавен вестник” чрез превод по банкова сметка, посочена в тръжната документация.

Тръжната документация се закупува в центъра за административни услуги и информация на община Русе, пл. Свобода 6. сектор “Търговия, транспорт и обществени поръчки“. Цената на тръжната документация е 120 лв. с ДДС и се заплаща в офиса на “ИНВЕСТБАНК”АД, клон РУСЕ, по сметка: BG96IORT73798400080000, банков код/BIC: IORTBGSF, вид плащане: 447000. Срок за закупуване на тръжна документация – до 15 работни дни, считано от датата на обнародване на решението в “Държавен вестник”.

1. Срок за подаване на предложения за участие в търга – до 20 работни дни, считано от датата на обнародване на решението в “Държавен вестник”.
2. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
3. Търгът да се проведе на 23-ия работен ден от датата на обнародване на решението в “Държавен вестник” в 17,30 часа в заседателната зала на третия етаж на община Русе, пл. Свобода 6.
4. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
5. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час съобразно продължителността на търга.
6. Възлага на Комисията по приватизация и следприватизационен контрол да определи спечелилия търга участник.
7. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
8. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**4 Точка**

**Прекратяване с ликвидация на „Паркстрой” ЕООД**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Поддържам предложението за прекратяване ликвидация на „Паркстрой“ ЕООД. Две от комисиите, комунални дейности и ЗОРС са се обединили с две допълнения в точка 10 на решението да се допълни, че се освобождава и от отговорност. Втората промяна е точка 10 да стане точка 7 и от там да се коригира номерацията на последващите точки.

 **Засл. проф. В. Пенчев:** Да, те се приемат от общинска администрация, така ли? (коментар от зала не се чува) Освен това имаше предложение на комисията по земеделие и екология от г-н Рашев, всъщност той постави въпроса месечното възнаграждение на ликвидатора и предложението беше да бъде 3 пъти минимална работа заплата, така както …

 **Г-жа Д. Шилкова:** Както на останалите до тук.

 **Засл. проф. В. Пенчев:** … приема се също от общинска администрация. Да, благодаря Ви. Има ли въпроси и изказвания по 4 точка от дневния ред? Няма. Нека да гласуваме, колеги. Моля, процедура.

**КВОРУМ – 40. С 39 гласа „за”, 0 „против” и 1 „въздържали се” се прие**

**РЕШЕНИЕ № 1192**

На основание чл. 21, ал. 2, във връзка с чл. 21, ал. 1, т. 9 от Закона за местното самоуправление и местната администрация (ЗМСМА); чл. 154, ал. 1, т. 2, чл. 156, ал. 1 и ал. 2, чл. 266, ал. 1, ал. 2 и ал. 5, т. 1 от Търговския закон; чл. 5, чл. 10, ал. 1, т. 2 и т. 16, чл. 29, ал. 1, т. 3, чл. 30 от Наредба № 9 за реда и условията за упражняване правата на община Русе върху общинската част от капитала на търговските дружества на Общински съвет – Русе, Общинският съвет реши:

1.Отписва от баланса на „Паркстрой” ЕООД за сметка на собствения капитал, група „Резерви” активи с балансова стойност към 31.12.2014 г. в размер на 65 286,29 лева, в т.ч. земи – 10 547,22 лева, сгради – 54 344,66 лева, машини и производствено оборудване – 394,41 лева.

2.Включва в баланса на Община Русе получените от „Паркстрой” ЕООД активи с балансова стойност към 31.12.2014 г. в размер на 65 286,29 лева, в т.ч. земи – 10 547,22 лева, сгради – 54 344,66 лева, машини и производствено оборудване – 394,41 лева.

3.Предоставя за управление на ОП „Паркстрой – Русе” активи с балансова стойност към 31.12.2014 г. в размер на 22 058,44 лева, в т.ч. земи – 10 547,22 лева, сгради – 11 116,81 лева, машини и производствено оборудване – 394,41 лева.

4.Допълва Приложение №2 към чл. 12 от Правилника за организацията, дейността и управлението на Общинско предприятие „Паркстрой – Русе” – Списък на активите, които се предоставят за управление на ОП „Паркстрой – Русе”, с активите по т. 3 от настоящото решение.

5.Преминаването на активите по т. 1, 2 и 3 от настоящото решение да бъде отразено счетоводно.

6.Прекратява общинско търговско дружество „Паркстрой” ЕООД и открива производство за ликвидацията му, считано от 01.01.2015 г.

7. Освобождава от длъжност и от отговорност управителя на „Паркстрой” ЕООД Камен Иванов Каменаров поради прекратяване на дружеството, считано от датата на вписване на ликвидатора в Търговския регистър.

8. Определя за ликвидатор на „Паркстрой” ЕООД Камен Иванов Каменаров – управител на дружеството и възлага на Кмета на Община Русе да сключи договор с ликвидатора, съгласно изискванията на ТЗ и Наредба №9 на Общински съвет – Русе.

9.Определя месечно възнаграждение на ликвидатора в размер на 3 (три) минимални работни заплати.

10.Определя срок за извършване на ликвидацията до 12 месеца, считано от датата на вписване на ликвидатора в Търговския регистър.

**5 Точка**

**Откриване процедура за продажба на общински недвижим имот, намиращ се в град Русе, ул. „Ропотамо“№4, по реда на чл. 35, ал. 3 от ЗОС**

 **Засл. проф. В. Пенчев:** Госпожа Шилкова има думата.

 **Г-жа Д. Шилкова:** Стандартна процедура за продажба по чл. 35, ал. 3 от ЗОС, поддържам предложението.

 **Засл. проф. В. Пенчев:** Благодаря. Заповядайте, колеги, има ли желаещи за въпроси, за изказвания, за становища? Няма желаещи. Гласуваме 5 точка, моля процедура.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1193**

На основание чл. 21, ал. 2 и чл. 21, ал. 1, т 8 от Закона за местно самоуправление и местна администрация връзка с чл. 8, ал. 1, ал. 9 и ал. 10, чл. 35, ал. 3 и чл. 41, ал. 2 от Закона за общинска собственост, чл. 31, ал. 1, ал. 2, ал. 3 от Наредба № 1 на Общински съвет - Русе за общинската собственост, във връзка с подадено в общинска администрация заявление за откриване на процедура за продажба и становище изразено в протокол № 29 от 24.09.2014 г. на комисията по общинска собственост, Общинският съвет реши:

1. Допълва годишната програма за управление и разпореждане с имотите – общинска собственост за 2014 г., като включва 1/3 идеална част от общински недвижим имот, представляващ ПИ с идентификатор 63427.4.2358 целия с площ 311 кв.м., с административен адрес: Община Русе, град Русе, ул. „Ропотамо“ № 4, предмет на Акт за частна общинска собственост №4026/28.08.2003 год., с прогнозен приход от продажбата му в размер на 5290,00 лв.

2. Дава съгласие за продажба на 1/3 идеална част от общински недвижим имот, представляващ ПИ с идентификатор 63427.4.2358 по кадастралната карта и кадастралните регистри одобрени със заповед РД-18-91 от 15.12.2007 г. на Изпълнителния директор на Агенцията по кадастър, предмет на акт за частна общинска собственост целият с площ от 311 кв.м, вписан под №4026 в актовите книги на имотите – общинска собственост при отдел “Общинска собственост”, Дирекция „Икономика и управление на собствеността” към Община Русе, вписан под № 115, том XXXII , н. д. 7402, вх. № 12602 от 06.11.2003 г. в Агенция по вписванията - Службата по вписванията – град Русе на Валентин Симеонов Ламбев на цена от 5290, 00 лева, без ДДС данъци и такси.

3. Дължимите данъци и такси са за сметка на купувача.

Решението подлежи на оспорване в 14-дневен срок от обявяването му по реда на АПК.

**6 Точка**

**Прекратяване на съсобственост между Община Русе и физически лица върху недвижим имот, намиращ се в град Русе, ул. „Преспа“№3**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Предлагаме прекратяване на съсобственост на един недвижим имот в град Русе, ул. „Преспа“№3 чрез изкупуване дела на общината, поддържам предложението.

 **Засл. проф. В. Пенчев:** Имате думата, колеги, има ли желаещи? Няма. Гласуваме 6 точка. Моля, процедура.

**КВОРУМ – 43. С 41 гласа „за”, 0 „против” и 2 „въздържали се” се прие**

**РЕШЕНИЕ № 1194**

На основание чл. 21, ал. 2 във връзка с чл. 21, ал. 1, т. 8 от Закона за местното самоуправление и местната администрация, чл. 36, ал. 1, т. 2 и чл. 41, ал. 2 от Закона за общинската собственост, чл. 34, ал. 1, т. 2 от Наредба №1 за общинската собственост на Общински съвет – Русе и във връзка с подадено в общинска администрация Заявление вх. №ОИ-04-4 от 17.07.2014 г. за прекратяване на съсобственост и становище изразено в протокол №29 от 24.09.2014 г. на Комисията по общинска собственост, Общинският съвет реши:

1.Допълва годишната програма за управление и разпореждане с имотите – общинска собственост за 2014 г., като включва недвижим имот представляващ част от незастроен Поземлен имот с идентификатор 63427.2.1985 целия с площ от 425 кв. м., по кадастралната карта и кадастралните регистри на град Русе, представляващ по регулационен план ПИ 1985 в кв.427 от Централна градска част на град Русе на ул. „Преспа” №3, която част съставлява 209/425 идеални части, и е предмет на Акт за частна общинска собственост, вписан под №7335 от 12.09.2014 г. в актовите книги на имотите – общинска собственост към отдел “Общинска собственост”, дирекция „Икономика и управление на собствеността” при Община Русе, вписан под №159, том 31, н. д. 6127/8, вх. №12409 от 23.09.2014 г. в Агенция по вписванията - Службата по вписванията – град Русе, с прогнозен приход от продажбата му в размер на 69 800,00 лева.

2.Дава съгласие за продажба на ½ идеална част на Борил Донев Иванов и съпругата му Жанета Георгиева Иванова и на ½ идеална част на Пена Димитрова Петрова от общински недвижим имот, а именно част от незастроен Поземлен имот с идентификатор 63427.2.1985 целия с площ от 425 кв. м., по кадастралната карта и кадастралните регистри на град Русе, представляващ по регулационен план ПИ 1985 в кв. 427 от Централна градска част на град Русе на ул. „Преспа” №3, която част съставлява 209/425 идеални части, предмет на Акт за частна общинска собственост, вписан под №7335 от 12.09.2014 г. в актовите книги на имотите – общинска собственост към отдел “Общинска собственост”, дирекция „Икономика и управление на собствеността” при Община Русе, вписан под №159, том 31, н. д. 6127, вх. №12409 от 23.09.2014 г. в Агенция по вписванията - Службата по вписванията – град Русе, на цена в размер на 69 800,00 лева, без включени ДДС и други дължими данъци и такси.

Дължимите данъци и такси по сделката са за сметка на купувачите на земята - Борил Донев Иванов и съпругата му Жанета Георгиева Иванова и Пена Димитрова Петрова. Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**7 Точка**

**Учредяване право на пристрояване на съществуващо таванско помещение прилежащо към апартамент „И“ на четвърти етаж във вход 1 на жилищен блок „Стефан Караджа“, намиращ се по бул. „Цар Освободител“№1, град Русе**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Нямаше забележки към предложението, поддържам го.

 **Засл. проф. В. Пенчев:** Благодаря. Въпроси и изказвания? Няма, гласуваме 7 точка. Моля, процедура.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 1195**

На основание чл. 21, ал. 2 във връзка с чл. 21, ал. 1, т. 8 от Закона за местното самоуправление и местната администрация, чл. 38, ал. 2 и чл. 41, ал. 2 от Закона за общинската собственост, чл. 42, ал.2 от Наредба №1 за общинската собственост на Общински съвет – Русе и във връзка с подадено в общинска администрация заявление вх. №ОИ-05-1 от 21.02.2014 г. за учредяване право на пристрояване на съществуващо таванско помещение и становище изразено в протокол №24 от 29.04.2014 г. на Комисията по общинска собственост, Общинският съвет реши:

 Дава съгласие за учредяване право на пристрояване на Емилия Трифонова Славова на таванско помещение №6, с площ на пристрояването от 14,40 кв. м. и приобщаването му към съществуващото жилище, нейна собственост – апартамент „И”, представляващ Самостоятелен обект с идентификатор 63427.2.4100.1.5 по кадастралната карта и кадастралните регистри на град Русе, разположен на четвърти етаж във вход 1 на жилищен блок „Стефан Караджа”, построен с отстъпено право на строеж върху общински ПИ с идентификатор 63427.2.4100 по кадастрална карта и кадастрални регистри с площ от 1171 кв. м, представляващ по регулационен план УПИ ІІІ-4100 от кв. 314 на ЦГЧ, с адрес на имота: град Русе бул. „Цар Освободител” №1, на цена 4 060,00 лева, без включени ДДС и други дължими данъци и такси.

 Дължимите данъци и такси по учредяване правото на пристрояване са за сметка на приобретателя Емилия Трифонова Славова.

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**8 Точка**

**Откриване на процедура за провеждане на публичен търг с явно наддаване за продажба на недвижим имот – частна общинска собственост, находящ се в землището на град Русе**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Предлагаме публичен търг за един параграфски имот в местността „Под Левента“. Предложението е съобразено с корекционния коефициент, който сте определили, поддържам предложението.

 **Засл. проф. В. Пенчев:** Благодаря на г-жа Шилкова. Имате думата, колеги, въпроси, изказвания? Няма. Гласуваме 8 точка, моля процедура.

**КВОРУМ – 45. С 44 гласа „за”, 0 „против” и 1 „въздържали се” се прие**

**РЕШЕНИЕ № 1196**

 На основание чл. 21, ал. 2, във връзка чл. 21, ал.1, т.8 от ЗМСМА, чл.35, ал.1 и , чл.41, ал.2 от ЗОС, чл.30 от Наредба № 1 на Общинския съвет - Русе, протокол № 28/28.08.2014 г. на Комисията по общинска собственост, чл. 8, ал. 1, ал. 9 и ал. 10 от ЗОС и заявление за откриване процедура за продажба, Общинският съвет реши:

 I. Допълва годишната програма за управление и разпореждане с имотите – общинска собственост за 2014 г., както следва:

 1. незастроен поземлен имот с идентификатор 63427.156.706 съгласно приетите кадастрална карта и кадастрални регистри на град Русе, местност „Под Левента“, с площ от 1060 кв.м, предназначение на територията: земеделска, начин на трайно ползване: За земеделски труд и отдих (съгласно §4 от РЗР на ЗСПЗЗ), предмет на АЧОС №7300 от 08.07.2014 г. (вписан под № 69 том 25 ДВР 9991 вх. № 10109 от 31.07.2014 г., с прогнозен приход от продажбата в размер на 3825,00 лева, без ДДС, данъци и такси.

2. Дава съгласие за откриване процедура за провеждане на публичен търг с явно наддаване за продажба на имот, частна общинска собственост представляващ незастроен поземлен имот с идентификатор 63427.156.706 съгласно приетите кадастрална карта и кадастрални регистри на град Русе, местност „Под Левента“, с площ от 1060 кв.м, предназначение на територията: земеделска, начин на трайно ползване: За земеделски труд и отдих (съгласно §4 от РЗР на ЗСПЗЗ), предмет на АЧОС №7300 от 08.07.2014 г. (вписан под № 69 том 25 ДВР 9991 вх. № 10109 от 31.07.2014 г.), с начална тръжна цена 3825,00 лева, без ДДС, данъци и такси.

 Дължимите данъци и такси са за сметка на спечелилият участник-купувач.

**9 Точка**

**Продажба на недвижим имот – частна общинска собственост, представляващ УПИ VI-156 по ул. „Филип Тотю“№6 в кв. 17 по регулационни план на село Басарбово, по реда на чл. 35, ал.3 от Закона за общинската собственост**

 **Засл. проф. В. Пенчев:** Госпожа Шилкова има думата.

 **Г-жа Д. Шилкова:** Стандартна процедура 35, ал.3 ЗОС, поддържам предложението.

 **Засл. проф. В. Пенчев:** Благодаря Ви. Имотът се намира в село Басарбово, не виждам г-н Колев, кмета на селото, на малкото населено място. Но ние сме разговаряли с него и той устно е заявил, макар че не е точно това процедурата, че не възразява против тази продажба.

 **Г-жа Д. Шилкова:** Господин Председател, само да уточня, когато е по 35, ал. 3 дори според нас не се изисква съгласие, ние сме длъжни да продадем на собственика на законно построена сграда.

 **Засл. проф. В. Пенчев:** Да, действително е така и в същото време ЗМСМА императивно казва по въпроси, които касаят без да прави изключения трябва да изслушаме кмета на населеното място. Макар, че е нонсенс, наистина по въпроси, където имаме задължение няма как. Така, има ли желаещи да вземат отношение по 9 точка от дневния ред? Няма желаещи. Гласуваме 9 точка.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1197**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 3 и чл. 41, ал. 2 от ЗОС, чл. 31, ал.1 от Наредба № 1 на Общински съвет - Русе, Протокол № 29/24.09.2014 г. на Комисията по общинска собственост, чл. 8, ал. 9 и ал. 10 от ЗОС и заявление за закупуване на имота, Общинският съвет реши:

 1. Допълва годишната програма за управление и разпореждане с имотите-общинска собственост за 2014 г. за УПИ VI-156 с площ 830 кв.м., находящ се по ул. „Филип Тотю“ № 6, кв. 17 по регулационния план на село Басарбово, предмет на Акт № 5573/19.11.2008 г. за частна общинска собственост, вписан под № 139, том 51, н.д. 12704, вх. № 20245/26.11.2008 г. в Агенцията по вписвания-Русе, с прогнозен приход от продажбата в размер на 8120,00 лв. (осем хиляди сто и двадесет лева) без ДДС, данъци и такси.

 2. Дава съгласие за извършване на продажба по реда на чл. 35, ал. 3 от ЗОС на УПИ VI-156 с площ 830 кв.м., находящ се по ул. „Филип Тотю“ № 6, кв. 17 по регулационния план на село Басарбово, предмет на Акт № 5573/19.11.2008 г. за частна общинска собственост, вписан под № 139, том 51, н.д. 12704, вх. № 20245/26.11.2008 г. в Агенцията по вписвания-Русе на Куна Колева Алексиева, срещу заплащане от купувача на сумата в размер на 8120,00 лв. (осем хиляди сто и двадесет лева) без ДДС, данъци и такси. Дължимите данъци и такси са за сметка на купувача.

 3. Решението подлежи на оспорване чрез Общински съвет - Русе пред Административен съд - Русе в 14-дневен срок от оповестяването му.

**10 Точка**

**Прекратяване на съсобственост в имот в землището на град Мартен, местност „Калето“**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Предлагаме прекратяване на съсобственост чрез изкупуване дела на общината, поддържам предложението.

 **Засл. проф. В. Пенчев:** Благодаря на г-жа Шилкова. Въпроси и изказвания? Няма желаещи. Гласуваме 10 точка.

**КВОРУМ – 42. С 40 гласа „за”, 0 „против” и 2 „въздържали се” се прие**

**РЕШЕНИЕ № 1198**

 На основание чл. 21 ал.2 и чл. 21, ал.1, т.8 от ЗМСМА, чл. 36, ал.1, т.2 и чл. 41, ал. 2 от ЗОС, чл.34, ал. 1, т.2 от Наредба №1 на Общински съвет - Русе, във връзка с протокол № 27 от 25.07.2014 г. на Комисията по общинска собственост, искане с вх.№ ОИ-04-1 от 08.04.2013 г.,Общинският съвет реши:

Дава съгласие за прекратяване съсобствеността между Община Русе и Стефан Милков Стефанов, чрез изкупуване частта на общината, представляваща 570/4615 кв.м идеални части от земеделска земя, землището на град Мартен, община Русе, област Русе, местност „Калето“, имот № 000085, начин на трайно ползване: Нива, категория на земята при неполивни условия: четвърта, предмет на АЧОС №6595 от 20.12.2011 г. (вписан под № 86, том 44, ДВР 16742, н.д. 9059, вх. Рег. № 17211 от 29.12.2011 г. на СлВп., срещу заплащане пазарната цена в размер на 650,00 лева, без включени данъци и такси Дължимите ДДС, данъци и такси са за сметка на Стефан Милков Стефанов.

**2.** Решението подлежи на оспорване чрез Общински съвет – Русе пред Административен съд Русе в 14-дневен срок от оповестяването му.

**11 Точка**

**Удължаване срока на действие на договори за управление, стопанисване, ползване, защита и опазване на ОГФ**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Предлагаме удължаване на договорите със „Сеслав“ и „Дунав“ до 31 декември 2015 година с опция за едностранно прекратяване в случай, че замяната се финализира дотогава. Имало е въпроси по комисии, колегите ми докладваха, че те са изчистени, ако има такива ще ви отговорим.

 **Засл. проф. В. Пенчев:** Благодаря Ви, г-жо Шилкова. Имате думата, колеги, за изказвания, за въпроси? Няма жалещи. Гласуваме 11 точка.

**КВОРУМ – 43. С 41 гласа „за”, 1 „против” и 1 „въздържали се” се прие**

**РЕШЕНИЕ № 1199**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 90, ал. 1 от Наредба № 1 на Общински съвет – Русе, чл. 181, ал. 1, т. 2 и ал. 2 от Закона за горите и Решение № 760, прието с Протокол № 30/17.10.2013 г. на Общински съвет – Русе, общинският съвет реши:

1. Дава съгласие да бъдат удължени договорите зауправление, стопанисване, ползване, защита и опазване на поземлени имоти в горски територии и гори в земеделски земи, собственост на Община Русе, със СЦДП ДПТП ДГС „Сеслав“ – град Кубрат и СЦДП ДПТП ДЛС „Дунав“ – град Русе за срок до 31.12.2015 година с опция за едностранно прекратяване от страна на Община Русе поради приключване на стартирала процедура по замяна на гори от общински горски фонд с гори, собственост на държавата.

2. Упълномощава Кмета на Община Русе да подпише анекси към договорите зауправление, стопанисване, ползване, защита и опазване на поземлени имоти в горски територии и гори в земеделски земи, собственост на Община Русе, със СЦДП ДПТП ДГС „Сеслав“ – град Кубрат и СЦДП ДПТП ДЛС „Дунав“ – град Русе.

**12 Точка**

**Провеждане на публичен търг с явно наддаване за отдаване под наем на обособени части от учебни заведения в гр. Русе и кв. Долапите**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Поддържам това предложение без корекции.

 **Засл. проф. В. Пенчев:** Въпроси и изказвания по 12 точка, има ли желаещи? Няма. Процедура на гласуване, моля.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 1200**

 На основание чл. 21, ал. 1, т. 8, във връзка с чл. 21, ал. 2 от ЗМСМА, във връзка с чл.10, ал. 4 и чл. 44, ал. 2, т. 1 от Закона за народната просвета, чл. 14, ал. 7, във връзка с чл.14, ал.2 от Закона за общинската собственост, във връзка с чл.11, ал.3 от Наредба №1 за общинската собственост на Общинския съвет, раздел І, чл.1, т.1, чл.2, ал. 1, т.3 и т.18, ал. 5 и ал. 6, раздел ІІ, чл. 3, чл. 4 и чл. 5 от Наредба №2 на Общинския съвет, Общинският съвет реши:

 Дава съгласие да се проведе публичен търг с явно наддаване за отдаване под наем за срок от пет години на:

 1. Две учебни стаи и две прилежащи хранилища с площ от 159,20 кв. м., разположени на четвъртия етаж - крило „А” в ОУ ”Васил Априлов”, намиращо се в гр. Русе, бул. „Липник” №78 за учебна дейност и начална месечна наемна цена от 185,00 лв. без включен ДДС.

 2. Ученически бюфет с площ от 20,35 кв. м., намиращ се в ОУ „Христо Смирненски”, намиращо се в кв. Долапите, гр. Русе и начална месечна наемна цена от 50,00 лв. без включен ДДС.

**13 Точка**

**Провеждане на публичен търг с явно наддаване за отдаване под наем на части от терени публична общинска собственост за разполагане на общински преместваеми обекти по чл. 56 от ЗУТ в гр. Русе**

 **Засл. проф. В. Пенчев:** Госпожа Шилкова има думата.

 **Г-жа Д. Шилкова:** По това предложение има една техническа грешка, която е в текстовата част. В проектът за решение е изписано правилно, изпуснато е да се отбележи, че става въпрос за павилион за обществено хранене. Така или иначе тази корекция не влияе на проекта за решение, но все пак ще я дам писмено.

 **Засл. проф. В. Пенчев:** Благодаря Ви. Имате думата, колеги, за изказвания, за въпроси? Няма изказвания и въпроси. Гласуваме тази точка. Моля, процедура.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 1201**

 На основание чл.21, ал.2, във връзка с чл.21, ал.1, т.8 от ЗМСМА; чл.14, ал.7, във връзка с чл.14, ал.2 от Закона за общинската собственост; във връзка с чл. 56, ал.1 от Закона за устройство на територията; във връзка с чл. 11, ал. 1 и ал. 2, чл. 16, ал. 1 и ал. 2 от Наредба №1 за общинската собственост на Общински съвет – Русе, във връзка с раздел І, чл.1, т.1, чл.2, ал.1, т.4, ал. 2, раздел ІІ, чл. 3 и чл. 5 от Наредба №2 на Общинския съвет, Общинският съвет реши:

 Дава съгласие да бъде проведен публичен търг с явно наддаване за отдаване под наем за срок от пет години на павилион общинска собственост, за обществено хранене, разположен върху част от терен публична общинска собственост, намиращ се в гр. Русе, ж. к. “Здравец”, ул. “Захари Стоянов”, до бл. “Гагарин”, с площ от 40,06 кв.м. - т. 1380 от общата схема за поставяне на временни съоръжения и начална месечна наемна цена от 242,00 лв.

**14 Точка**

**Провеждане на публичен търг с явно наддаване за отдаване под наем на части от терени публична общинска собственост за разполагане на преместваеми обекти по чл. 56 от ЗУТ**

 **Засл. проф. В. Пенчев:** Госпожа Шилкова от името на кмета.

 **Г-жа Д. Шилкова:** Тук има допусната идентична техническа грешка, която обаче се отразява и на проекта за решение, така че го давам писмено.

 **Засл. проф. В. Пенчев:** Благодаря Ви. С предложената аналогична поправка, има ли желаещи да вземат отношение? Няма. Гласуваме 14 точка.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 1202**

 На основание чл.21, ал.2, във връзка с чл.21, ал.1, т.8 от ЗМСМА; чл.14, ал.7, във връзка с чл.14, ал.2 от Закона за общинската собственост; във връзка с чл. 56, ал.1 от Закона за устройство на територията; във връзка с чл. 11, ал. 1 и ал. 2, чл. 16, ал. 1 и ал. 2 от Наредба №1 за общинската собственост на Общински съвет – Русе, във връзка с раздел І, чл.1, т.1, чл.2, ал.1, т.1, т.4 и т.13, ал. 2, раздел ІІ, чл. 3 и чл. 5 от Наредба №2 на Общинския съвет, Общински съвет – Русе реши:

 Дава съгласие да бъде проведен публичен търг с явно наддаване за отдаване под наем за срок от пет години на части от терени публична общинска собственост и на павилион общинска собственост, както следва:

 1. Част от терен публична общинска собственост за поставяне на павилион за тотопункт, намиращ се в гр. Русе, ж. к. “Здравец”, ул. “Захари Стоянов”, до бл. “Гагарин”, с площ от 14,85 кв.м. – т. 384 от общата схема за поставяне на временни съоръжения и начална месечна наемна цена от 140,00 лв.

2. Част от терен публична общинска собственост за поставяне на павилион за тотопункт, намиращ се в гр. Русе, ж. к. “Дружба-1”, кв. 581, ул. “Стрешер планина”, с площ от 14,85 кв.м. – т. 385 от общата схема за поставяне на временни съоръжения и начална месечна наемна цена от 95,00 лв.

 3. Част от терен публична общинска собственост за поставяне на павилион за кафе-бар, намиращ се в гр. Русе, ж.к.“Чародейка-Г-север”, ул. “Филип Станиславов”, северозападно от бл.402, с площ от 35,00 кв.м. - т. 428 от общата схема за поставяне на временни съоръжения и начална месечна наемна цена от 184,00 лв.

 4. Павилион общинска собственост за продажба на вестници и списания, намиращ се в гр. Русе, ул. “Александровска”, с размери 1,44 кв.м., позиция №2, от схемата за зона “В1”, част от общата схема за поставяне на временни съоръжения и начална наемна цена от 28,00 лв. без включен ДДС.

**15 Точка**

**Определяне размера на основните месечни трудови възнаграждения на кметовете на кметства, считано от 01.01.2015 г.**

 **Засл. проф. В. Пенчев:** Госпожа Нунева от името на кмета. Заповядайте, г-жо Нунева.

 **Г-жа М. Нунева:** Уважаеми дами и господа общински съветници, предлагаме Ви да вземете решение за повишаване на основните месечни заплати на кметовете на кметства. Предложението е съобразено с Постановление на Министерски съвет 67 за заплатите в съответните организации и дейности. Поддържаме направеното предложение.

 **Засл. проф. В. Пенчев:** Благодаря на г-жа Нунева. Следва да съобщя, че както на комисията по комунални дейности, така и на председателския съвет е коментиран и въпроса за промяна на заплатата на кмета на Община Русе. Този въпрос, обаче най-вероятно ще наложи промяна, частична разбира се в Правилника за организацията и дейността. Така, че евентуално на следващата сесия можем да го коментираме. Имате думата, колеги за въпроси и изказвания. Да, заповядайте, г-н Бучаков иска думата.

 **Г-н Ст. Бучаков:** Добро утро, уважаеми колеги, материалът е за определяне размера на основните месечни трудови възнаграждения на кметовете на кметства, както каза председателя без кмета на град Русе. От целия материал се направи една съпоставка с таблицата, която е дадена от Решение 422 на 24.01.2013 г., където са цитирани пак жителите на тия населени места от Мартен до Ястребово, се вижда, че заплатите са повишени със сто лева на всички кметове … (коментар от зала не се чува) Да, тъй пише. И въпросът ми е на какво основание на администрацията повишена ли е заплатата? Какви са критериите? Второ, методиката, която е изброена не можах да я хвана в детайли. Дадено е, че кметовете с население от 100 000 души нагоре имат размер от 1000 до 2 700 и надолу са изброени от колко до колко, като най-ниския е от 340 до 1300. Тия граници са толкова разтегливи, че не знам по какви критерии е оценен всеки един кмет, за да е сложен нали с такава заплата. Гледайки решението почва да се …, за мене лично да се получават разминавания, след като е на брой жители и няма вкаран критерий на някакви изпълнени дейности спрямо населеното място … Само искам да вметна да не забравяме, че кметът не е сам, дори и най-малкото населено място той има айде да не казвам екип ама поне там сътрудник, на места и по двама. И примерно Мартен е 3768 жители, поне тука така е написано, Николово е 2789 и двата кмета са с разлика близо 1000 жители с една и съща заплата 998. И от там насетне като почнем Тетово е с 2176, другите са по 1200 и нещо, и стигнем до 578 на село Просена, всички кметове са с една заплата 934. Опитах се да изведа някаква логика по коефициенти и по смятане, и видях примерно на втората категория, която цитирах на жител в началото се падат по 50 стотинки заплата на кмет. Ако подходя по този критерий би трябвало кмета на град Мартен да взема 1650, което се явява над заплатата на русенския кмет. И …, г-н Председател, какво правим сега?

 **Засл. проф. В. Пенчев:** Приключвате, кажете последното, което имате да кажете. Да, благодаря на г-н Бучаков. Има ли други желаещи да вземат отношение по 15 точка? Всъщност не виждам други желаещи, може би от общинска администрация някакви коментари на изказването на г-н Бучаков.

 **Г-жа М. Нунева**: На запитването на г-н Бучаков относно размера на минималните и максималните заплати на кметовете на кметства отговарям, че те са определени в една таблица на длъжностни наименования за минимални и максимални размери на основните заплати, която таблица прехвърля … Таблицата е в Постановление 67 на 2010 и тя прехвърля в Наредбата за заплатите на служителите в държавната администрация в едно приложение 1, където много точно без възможност за коментар е написано кмет на кметство с население от толкова до толкова, минимална и максимална, толкова. Ние нямаме право тези минимални и максимални заплати да ги променяме, нито да ги изменяме. Предложението ни е за еднакво повишаване заплатите на кметовете на кметства със 100 лева е по целесъобразност, то е еднакво за всички тъй като кмета на общината е еднакво доволен от работата на всички кметове на кметства. Стъпваме на база на предходно Ваше решение от 2012 г. и не правим никаква разлика, защото еднакво добре си вършат работата. Това е.

 **Засл. проф. В. Пенчев:** Да, благодаря Ви, г-жо Нунева. Господин Бучаков иска реплика.

 **Г-н Ст. Бучаков /реплика/:** Значи, аз от отговора схванах, че механично просто са повишени със 100 лева заплатите без да е правена някаква методика и се почива на методиката, която върви с години наред. Не може да има такъв парадокс кмет на кметство с 312 човека, жители да взема 870 лв. заплата, айде да го кажем в Ястребово, а кмет нали с 3768 да взема 998 лева., 100 лева разлика при положение, че близо колко пъти излиза? 10 пъти без малко. Как кмета е доволен от работата не единия и на другия. Доволен е, но единия обслужва население от 3000 и колко човека, а другия от 300. Туй са някакви парадокси, никой не си прави труда да вкара нова методика с други критерии. Аз, както сметнах по тази логика на стотинки на човек излезе, че заплатите ще се разбъркат, ще си дам писмено предложението сигурно, ако успея и няма да има възможност да се коментира, щото ограничението е 3 минути все пак няма как да се получи. И при нова таблица и нова схема единия кмет, който е най-голямото населено място ще взема 1650, на най-малкото 350 с 300 жители … (коментар от зала не се чува) Ами да, такава минимална заплата. И при туй положение се получават 2 200 лв. разлика. Тука в момента заплатите са 11272 лв. като се сумират, в другия вариант са 9000 и нещо. Лично аз бих предпочел да има едно перо, което кмета да разпредели нали не така уравниловка, както сега. Благодаря.

 **Засл. проф. В. Пенчев:** Господин Славчев иска думата. Заповядайте, г-н Славчев.

 **Г-н М. Славчев:** Благодаря. Колега, Бучаков, колеги, всичко това го говорихме по комисиите и сега се правим, че все едно не сме ходили на комисии. Как точно кметът обслужва 3000 човека, индивидуално ли ги обслужва, че са хванали всички за това толкова хиляди души. Има минимални осигурителни прагове, кметът е администратор на едно населено място. Той не ходи да обслужва гражданите по къщите един по един, децата, кучетата и внучетата, и прочие, за да стъпваме на това. Значи, има си ясна нормативна база, по която всеки работодател го знае това нещо, по която се нормират трудовите възнаграждения. (коментар от зала не се чува) Повечето работодатели го знаят. Така, и всеки знае как се нормира. Значи аз не смятам, че … Щото, ако вземем на човек 50 стотинки Вашите изчисления кмета на Русе ами … по същия начин да почнем да говорим за министър-председателя какви пари да взема. Това не е сериозно. Значи, председателя е определил рамки, в които разбира се прекия работодател, какъвто е кмета на Община Русе може да им определя възнагражденията. Не казвам, че точно това, което в момента ще гласуваме е най-правилно и най-коректно, но изказването ми е в тази посока. Много погрешно разсъждаваме, че трябва да се обвърже конкретното възнаграждение с единиците … (коментар от зала не се чува) Какво? Това не са детайли, там хората нали? Да не е един работник на струга там днеска да е направил 50 детайла или 500 детайла, че му се нормира труда по този начин. Искам малко да ви извадя от тази рамка, малко в друга посока трябва да се разсъждава тук. Дано сте ме разбрал.

 **Засл. проф. В. Пенчев:** Благодаря на г-н Славчев. Господин Бучаков, ще искате нали? Заповядайте.

 **Г-н Ст. Бучаков:** (коментар от зала не се чува) Микрофонът е за всички. Значи, пак да се върна на тезата си, просто казах аз как съвсем елементарно подходих и се получи нали някаква диференциация. Значи, туй което цитира и колежката от администрацията, и колегата за 2 минути ще ми стигне времето да го изчета „Кмет на кметство над 500, до 500 души от 340 лв. до 1300. Кмет на кметство с население от 501 до 2500 … дали си кмет на населено място с 3000 или с 300 човека, дали си с 1300 или с 870 би трябвало поне през едни 50 лв., това ми беше мисълта. Никой не сяда да го направи, защо, нещо да не обидим кметовете ли? Знаете, че един кмет, за да бъде избран по население с 3000 човека и в население с 800 или 1000 е съвсем друго. Да не приказвам за дейностите, аз като казах ги обслужва нямах предвид джи пи, нали.

 **Засл. проф. В. Пенчев:** Втора реплика към г-н Славчев.

 **Г-н Б. Българинов /реплика/:** Значи, първо ще направя предложение за поправка в правилника за некомпетентност да се налага глоба, а когато става въпрос за простотия ад е двойно по-голяма.

 **Засл. проф. В. Пенчев:** Така, има ли други желаещи да вземат отношение по 15 точка от дневния ред? Няма други желаещи, гласуваме 15 точка.

**КВОРУМ – 42 С 34 гласа „за”, 2 „против” и 6 „въздържали се” се прие**

**РЕШЕНИЕ № 1203**

На основание чл.21, ал.2, във връзка с чл. 21, ал.1, т.5 от ЗМСМА, Общинският съвет реши:

Определя размера на индивидуалните основни месечни заплати на кметовете на кметства, считано от 01.01.2015 г., както следва:

|  |  |  |
| --- | --- | --- |
| Населено място / кметство / | Брой жители по постоянен адрес към 15.09. 2014 г. | Индивидуална основна месечна заплата от 01.01.2015 г. |
| Кметство гр.Мартен | 3768 | 998 |
| Кметство с.Николово | 2789 | 998 |
| Кметство с.Тетово | 2176 | 934 |
| Кметство с.Червена вода | 1265 | 934 |
| Кметство с.Семерджиево | 1323 | 934 |
| Кметство с.Бъзън | 1323 | 934 |
| Кметство с.Басарбово | 1223 | 934 |
| Кметство с.Сандрово | 1220 | 934 |
| Кметство с.Ново село | 1153 | 934 |
| Кметство с.Хотанца | 836 | 934 |
| Кметство с.Просена | 578 | 934 |
| Кметство с.Ястребово | 312 | 870 |

 **Засл. проф. В. Пенчев:** Господин Неделчев, вероятно обяснение на отрицателен вот? (коментар от зала не се чува) Заповядайте, г-н Неделчев.

 **Г-н Ал. Неделчев /обяснение на отрицателен вот/:** Благодаря Ви, г-н Председател. Гласувах против това предложение не защото смятам, че не трябва да се увеличат заплатите на кметовете на населени места. Напротив, те според мен са достатъчно малки, но аз не мога да приема и това го казах още миналата година, когато обсъждахме таблицата, за която тука стана дума и че сега само спрямо нея вдигаме с по 100 лева. И тогава беше същото безпринципно решение. И тогава се изказах и попитах защо е тази уравнивиловка. Нали всички искаме един нов свят за едни други отношения и подходи към труда на хората. Тука на г-н Славчев ще му кажа, г-н Славчев, каза ли са хората според броя население не според горските масиви, не е според територията, квадратурата или отстоянието от областния град, или общинския център, а според населението. И как на едно място ще има 10 пъти повече население, пък заплатата ще бъде примерно само с 2% по-голяма, няма никаква логика. Това са хора живи, с проблемите си те се обръщат там към кмета, няма друг към когото да се обърнат ежедневно. Това е ангажимент, може да не ги обслужва по домовете, както иронично се изразихте, но това са ангажименти, това е работа, това е труд. Затова гласувах против това решение.

 **Засл. проф. В. Пенчев:** Благодаря на г-н Неделчев.

**16 Точка**

**Корекция на бюджета на Община Русе за 2014 г.**

 **Засл. проф. В. Пенчев:** Госпожа Димитрова от името на кмета, заповядайте.

 **Г-жа Ел. Димитрова:** Уважаеми общински съветници, поддържаме направеното предложение за корекция на бюджет 2014 г. Искам само да добавя, че е входирано допълнение към това предложение, което е свързано със създалата се аварийна обстановка в кметство Сандрово. Корекцията е за закупуване на котел като средствата се осигуряват от направените икономии по дейности в кметството.

 **Засл. проф. В. Пенчев:** Благодаря на г-жа Димитрова. Имате думата, колеги, по корекцията на бюджета. Няма желаещи за изказвания, минаваме към гласуване. Моля, процедура.

**КВОРУМ – 38 С 38 гласа „за”, 0 „против” и 0 „въздържали се” се прие**

**РЕШЕНИЕ № 1204**

На основание чл.21, ал.2, във връзка с чл.21, ал.1, т.6 от ЗМСМА, чл.124 от Закона за публичните финанси, Общинският съвет реши:

**І. ПРИХОДИ – държавни дейности**

**Неданъчни приходи**

§3612 „Получени други застрахователни обезщетения“ +624лв.

ОУ „Отец Паисий“ гр. Русе +624лв.

§3619 „Други неданъчни приходи - СОУПНЕ +181лв.

**Всичко неданъчни приходи +805лв.**

**Всичко приходи държавни дейности +805лв.**

 **ІІ. ПРИХОДИ – местни дейности**

**Приходи и доходи от собственост**

§2405 Приходи от наеми на имущество РБ „Л. Каравелов“ +50лв.

§ 2407 „Приходи от дивиденти” +58 078лв.

**Всичко Приходи и доходи от собственост +58 128лв.**

**Държавни такси**

§2501 „Такси за административни и др.услуги и дейности” РИМ Русе +38лв.

**Всичко държавни такси +38лв.**

**Всичко приходи местни дейности +58 166лв.**

**Всичко приходи по бюджета +58 971лв.**

**ІІІ. РАЗХОДИ – държавни дейности**

ФУНКЦИЯ „Образование“

Дейност 322„Общообразователни училища“

§1015 „Материали“ СОУПНЕ +181лв.

§1020 „Външни услуги” +624лв.

ОУ „Отец Паисий“ гр. Русе +624лв.

**Всичко за дейност +805лв.**

**Всичко за функция +805лв.**

**Всичко разходи държавни дейности +805лв.**

**ІV. РАЗХОДИ – местни дейности**

ФУНКЦИЯ „Общи държавни служби“

Дейност 122 „Общинска администрация“

§1092 „Разходи за договорни санкции и неустойки, съдебни

обезщетения и разноски“ -16 500лв.

§5203 „Придобиване на машини, оборудване и съоръжения”

Обект „Котел“ 1 бр.км. Сандрово +2 050лв.

**Всичко за дейност -14 450лв.**

**Всичко за функция -14 450лв.**

ФУНКЦИЯ „Социално осигуряване, подпомагане и грижи“

Дейност 532 „Програми за временна заетост“

§1015 „Материали“ км. Сандрово -1 712лв.

**Всичко за дейност -1 712лв.**

**Всичко за функция -1 712лв.**

ФУНКЦИЯ „Жилищно стороителство, благоустрояване и опазване на околната среда”

Дейност 604 „Осветление на улици и площади“

§1015 „Материали“ км. Сандрово -338лв.

§ 1020 „Външни услуги“ -4 100лв.

§5203 „Придобиване на машини, оборудване и съоръжения”

Обект „Трансформатор“ 1 бр. +20 600лв.

**Всичко за дейност +16 162лв.**

Дейност 619 „Други дейности по жил.строителство, благоустройството и регионалното развитие”

§1015 „Материали” км. Ч.вода -2 000лв.

§1020 „Външни услуги“ -7 020лв..

§5203 „Придобиване на машини, оборудване и съоръжения” +6 700лв.

Обект „Роторен снегорин” 1бр. км. Ч.вода +2 000лв.

Обект „Гребло за снегопочистване” 1 бр. кв. Долапите +4 700лв.

§5206 „Изграждане на инфраструктурни обекти” +60 398лв.

Обект „ Подпорна стена ул. „Шипка” №82 - УПИ ХІV-4248, кв. 770 +60 398лв.

**Всичко за дейност +58 078лв.**

**Всичко за функция +74 240лв.**

**Всичко разходи местни дейности +58 078лв.**

**V. РАЗХОДИ – държавни дейности дофинансирани с общински приходи**

ФУНКЦИЯ „Почивно дело, култура, религиозни дейности“

Дейност 739 „Музеи и худ.галерии с регионален характер”

§1020 „Външни услуги” РИМ Русе +38лв.

**Всичко за дейност +38лв.**

Дейност 751 „Библиотеки с регионален характер“

§1015 „Материали“ +50лв.

**Всичко за дейност +50лв.**

**Всичко за функция +88лв.**

**Всичко разходи държавни дейности доф. с общински приходи +88лв.**

**Всичко разходи по бюджета +58 971лв.**

**17 Точка**

**Изменения на Бюджета на Община Русе към 30.09.2014 година**

 **Засл. проф. В. Пенчев:** Госпожа Димитрова от името на кмета, заповядайте.

 **Г-жа Ел. Димитрова:** Предложената информация е във връзка с изпълнение на чл. 125, ал. 4 от Закона за публичните финанси, според който Община Русе следва да представя такава информация пред Общинския съвет след изтичане на всяко тримесечие. Първоначалният бюджет на Община Русе за 2014 г. е 103 358 318 лв., а уточненият към 30 септември е 113 730 922 лв. Информацията е предложена в 3 приложения, в първото приложение се съдържа информация за всички писма на Министерството на финансите и другите министерства, с които са направени корекции по първоначалния бюджет. Във второто приложение Ви е показан уточнения бюджет по параграфи и дейности: държавна, местна и дофинансиране. И третото приложение това е индикативния разчет за средствата от Европейски съюз по оперативни програми, приходни и разходни параграфи.

 **Засл. проф. В. Пенчев:** Благодаря на г-жа Димитрова. Имате думата, колеги, за изказвания, за въпроси, становища? Няма желаещи. Тази точка е за информация, няма да гласуваме.

**18 Точка**

**Допълване на списъка на лицата и длъжностите, имащи право на транспортни разходи, съгласно чл. 50 ал.1 от ПМС №3/15.01.2014г. от Бюджет 2014 година, утвърден с Решение на Общински съвет № 886/14.02.2014 г. - Приложение № №17 и 18**

 **Засл. проф. В. Пенчев:** Отново г-жа Димитрова от името на кмета, заповядайте.

 **Г-жа Ел. Димитрова:** Предложението го имате, искам само да добавя, че има допусната техническа грешка в основанието на приложение 17. Изписано е „Социално осигуряване, подпомагане и грижи“, следва да се чете функция „Здравеопазване“.

 **Засл. проф. В. Пенчев:** Имате го писмено? (коментар от зала не се чува) Да, донесете го. Има ли желаещи да се изкажат по 18 точка? Няма, гласуваме, колеги. Моля, процедура.

**КВОРУМ – 38 С 38 гласа „за”, 0 „против” и 0 „въздържали се” се прие**

**РЕШЕНИЕ № 1205**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.50, ал.1 от Постановление № 3 от 15 януари 2014 година за изпълнението на държавния бюджет на Република България за 2014г., Общинският съвет реши:

Утвърждава допълване на Приложение №17 Списък на лицата и длъжностите, имащи право на транспортни разходи и Списък на педагогическия персонал в детските градини и училищата, пътуващ от местоживеене до месторабота в бюджет 2014 година – Приложение №18, утвърдени с Решение на Общински съвет № 886 от 14.02.2014 г., както следва:

*По Приложение №17*

ФУНКЦИЯ „ЗДРАВЕОПАЗВАНЕ“

Добавя се:

1. **Галина Савова Великова –** ФС „Детски ясли, ДМК и МОО“ – медицинска сестра – билети

**2. Бехидже Мехмедова Нуриева –** ФС „Детски ясли, ДМК и МОО“ – медицинска сестра – билети

*По Приложение №18*

ФУНКЦИЯ „ОБРАЗОВАНИЕ“

­І. Отпада:

ОУ „Георги Стойков Раковски“ с. Ново село

1. **Янка Пенева Петрова** - „лектор по история“

ІІ. Добавя се:

**ОУ „Георги Стойков Раковски“ с. Ново село**

**1. Капка Василева Иванова** – „лектор по история“

**19 Точка**

**Отчет за 54 МФ „Мартенски музикални дни Русе“ 2014**

 **Засл. проф. В. Пенчев**: Госпожа Чавдарова от името на кмета, заповядайте**.**

 **Г-жа Ива Чавдарова:** Добър ден, уважаеми дами и господа общински съветници, поддържаме настоящия материал, предложение за решение, което мина на разглеждане от всички общински комисии и беше прието единодушно. Ако има въпроси сме на разположение.

 **Засл. проф. В. Пенчев:** Благодаря на г-жа Чавдарова. Имате думата, колеги по отчета за Мартенските музикални дни. Казаха се суперлативи на комисиите. Заповядайте, г-н Дяков иска думата.

 **Г-н О. Дяков:** Казах го в комисиите, уважаеми колеги, но съм длъжен да го кажа и тук пред всички. Аз винаги следя Мартенски музикални дни и изобщо не обсъждам програмата, разбира се тя е прекрасна, самата организация на провеждането. Но винаги следя един показател, той е за приходи от билети. Това означава, че определен брой хора в Русе и извън Русе, и дай Боже и от чужбина са дошли тук целенасочено, отишли са на касите и са си купили билет специално, за да влязат на някое от събитията на Мартенски музикални дни. Отчетът за тази година сумата е 32 347, по мое изчисление това са около 5400 човека, които са си купили билет и са влезли да гледат, което и да е от събитията на Мартенски музикални дни. Искам да ви кажа, тъй като работя това, да вкараш 5400 човека, не да вкараш, а да ги накараш да дойдат 5400 човека да си купят билети и да влязат за 20 дни на едно и също място в случая в Доходно здание това е един рекорд за мене. И затова искам да поздравя, тъй като от тая трибуна рядко се казват хубави думи, искам да поздравя екипа на Мартенски музикални дни и се надявам тази сума да се увеличава във времето, въпреки че тя има крайна бройка, краен резултат. Да се увеличава във времето и се надявам да се разпространява повече това и в чужбина, в нашите така съседни … Благодаря Ви за вниманието.

 **Засл. проф. В. Пенчев:** Благодаря на г-н Дяков. Имате думата, колеги, има ли други желаещи? Няма желаещи. Моля, процедура на гласуване.

**КВОРУМ – 37 С 37 гласа „за”, 0 „против” и 0 „въздържали се” се прие**

**РЕШЕНИЕ № 1206**

 На основание чл. 21, ал. 2, във връзка с чл.21, ал.1, т.6 и с чл.17, ал.1, т.5 от ЗМСМА, Общинският съвет реши:

1. Приема отчета за 54-то издание на Международния фестивал “Мартенски музикални дни” през 2014 г., съгласно Приложения 1, 2 и 3.

**20 Точка**

**Промяна на правото на управление на част от недвижим имот, описан в акт № 6861 от 04.01.2013 г. от Дом за медико-социални грижи за деца – Русе на Община Русе за разкриване на комплекс от социални услуги**

 **Засл. проф. В. Пенчев:** Госпожо Личева, заповядайте от името на кмета.

 **Г-жа М. Личева:** Уважаеми общински съветници, предложението е за промяна на правото на управление на част от недвижим имот вписан в акт 6861 от 04.01.2013 г. Става въпрос за отнемане на тази част, която е реконструирана от сградата на Дома за медико-социални грижи, където Община Русе е доставчик на 7 нови социални услуги от комплексен характер, медико-социални за деца от 0 до 3 години. Благодаря.

 **Засл. проф. В. Пенчев:** Благодаря на г-жа Личева. Имате думата, колеги, за изказвания и въпроси? Няма желаещи, гласуваме тази точка. Моля, процедура.

**КВОРУМ – 38 С 38 гласа „за”, 0 „против” и 0 „въздържали се” се прие**

**РЕШЕНИЕ № 1207**

На основание чл. 21, ал. 1, т. 8, т. 23 и ал. 2 от Закона за местното самоуправление и местната администрация и чл. 12, ал. 1 от Закона за общинската собственост, във връзка с чл.36в, ал.3, т. 2 от ППЗСП и Решение № 621/22.05.2013 г. на ОбС-Русе, общинският съвет реши:

1.Отнема от Дом за медико-социални грижи за деца – Русе, предоставеното с Решение № 879, прието с протокол №43/24.02.2006 г. на Общински съвет Русе, право на управление на част от недвижим имот, описан в акт №6861 от 04.01.2013 г. за публична общинска собственост, а именно част от сграда с идентификатор 63427.4.609.1 включваща помещения от първи до четвърти етажи, включително, в североизточното и северно крило с обща разгъната застроена площ 2640,30 кв.м.

2. Определя частта от недвижимия имот, поробно описана в точка 1, за разкриване на следните социални услуги по проект „Комплекс от интегрирани социални услуги за деца от 0 до 3 години в Община Русе“:

2.1 Център за психично здраве;

2.2 Дневен център за деца с увреждания;

2.3 Център за майчино и детско здраве;

2.4 Семейно-консултативен център;

2.5 Център за приемна грижа и подкрепа на осиновяването;

2.6 Специализирана резидентна грижа за деца до 7 години с потребност от постоянни здравни грижи;

2.7 Звено „Майка и бебе“ със Спешен прием.

**21 Точка**

**Стартиране на процедура по чл.36в, ал.1, т.1 от Правилника за прилагане на Закона за социално подпомагане за откриване на Център за настаняване от семеен тип**

 **Засл. проф. В. Пенчев:** Отново г-жа Личева има думата от името на кмета.

 **Г-жа М. Личева:** Предложението е свързано със стартиране на процедура от Правилника за прилагане на Закона за социално подпомагане, а именно разкриване на 3 Центъра за настаняване от семеен тип за деца и младежи с увреждания. Става въпрос за проектът, който реализира Община Русе и с цел устойчивост стартираме процедура за осигуряване на делегиран бюджет през 2015 година и въобще следващите 5 години, за които е поела ангажимент Община Русе. Към това предложение сме внесли и изменение и то е свързано с това, че на 31.10.2014 г., тоест датата след последната дата за внасяне на предложение в Общинския съвет Община Русе е сключила анекс към договора за увеличаване на проекта с 1 месец. В тази връзка промяната е …, трябва да се чете в точките за решение 1.1., 1.2. и 1.3. думите считано от 01.03.2015 г. разкриване на услугите да се четат считано от 01.04.2015 г.

 **Засл. проф. В. Пенчев:** Благодаря на г-жа Личева. Имате думата, колеги, който желае да се изкажа, да постави въпроси. Всичко е ясно, няма въпроси и изказвания, гласуваме точката. Моля, процедура.

**КВОРУМ – 42 С 42 гласа „за”, 0 „против” и 0 „въздържали се” се прие**

**РЕШЕНИЕ № 1208**

На основание чл. 21, ал. 2 от ЗМСМА, във връзка с чл. 21, ал. 1, т. 23 и т. 8 от ЗМСМА и чл. 36в, ал. 3, т. 1 от Правилника за прилагане на Закона за социално подпомагане, Стратегията за развитие на социалните услуги и Годишния план за действие към стратегията в Община Русе, Общинският съвет реши:

1. Дава съгласие Община Русе да разкрие:
	1. Социалната услуга „Център за настаняване от семеен тип“ за деца и младежи с увреждания /ЦНСТ „Надежда“/ в гр. Русе, ул. „Котовск“ № 12а, държавно делегирана дейност, с капацитет 12 + 2 места, считано от 01.04.2015 г.
	2. Социалната услуга „Център за настаняване от семеен тип“ за деца и младежи с увреждания /ЦНСТ „Любов“/ в гр. Русе, ул. Котовск № 10, държавно делегирана дейност, с капацитет 12 + 2 места, считано от 01.04.2015 г.
	3. Социалната услуга „Център за настаняване от семеен тип“ за деца и младежи с увреждания /ЦНСТ „Вяра“/ в гр. Русе, ул. Будапеща № 2а, държавно делегирана дейност, с капацитет 12 + 2 места, считано от 01.04.2015 г.
2. Определя за дейността на:
	1. Социалната услуга „Център за настаняване от семеен тип“ за деца и младежи с увреждания /ЦНСТ „Надежда“/ – имот частна общинска собственост с идентификатор 63427.7.746, предмет на АОС № 6113/21.10.2009 г., находящ се в град Русе, жк „Здравец Изток“, ул. „Котовск“ № 12а, с построена в него сграда с идентификатор 63427.7.746.1 със застроена площ 233 кв.м., двуетажна, с предназначение - заведение за социални грижи.
	2. Социалната услуга „Център за настаняване от семеен тип“ за деца и младежи с увреждания /ЦНСТ „Любов“/ - имот частна общинска собственост с идентификатор 63427.7.274, предмет на АОС № 6435/24.03.2011г., находящ се в кв. „Здравец Изток“, ул. Котовск № 10, с построена в него сграда с идентификатор 63427.7.274.1 със застроена площ 233 кв.м., двуетажна, с предназначение - заведение за социални грижи.
	3. Социалната услуга „Център за настаняване от семеен тип“ за деца и младежи с увреждания /ЦНСТ „Вяра“/ - имот частна общинска собственост с идентификатор 63427.7.752, предмет на АОС № 6548/26.09.2011 г., находящ се в град Русе, жк. „Здравец Изток“, ул. „Будапеща“ № 2а, с построена в него сграда с идентификатор 63427.7.752.1 със застроена площ 228 кв.м., двуетажна, с предназначение - заведение за социални грижи.
3. Възлага на Кмета на Община Русе да изпрати решението на Общинския съвет Русе до Регионална дирекция за социално подпомагане – Русе, за изготвяне на предложение до изпълнителния директор на Агенцията за социално подпомагане в гр. София, за разкриване на социалните услуги описани в т. 1 от настоящото решение.

**22 Точка**

**Промяна на вида на социалната услуга – резидентен тип „Център за настаняване от семеен тип“ в социална услуга „Център за настаняване от семеен тип за деца/младежи с увреждания“, делегирана от държавата дейност**

 **Засл. проф. В. Пенчев:** Госпожа Личева ще ни запознае с промяната на социална услуга.

 **Г-жа М. Личева:** Промяната отново е свързана с изменение в Правилника за прилагане на Закона за социално подпомагане и решение на Министерски съвет с постановление 170. А именно вече се регламентира диференциране наименования на всички видове социални услуги и това налага двата Центъра за настаняване от семеен тип, които първи се изградиха в Община Русе за осигуряване на грижа на закрития Дом в село Могилино. От Център за настаняване от семеен тип вече да ги профилираме в Центрове за настаняване от семеен тип за деца и младежи с увреждания. Благодаря.

 **Засл. проф. В. Пенчев:** Благодаря на г-жа Личева. Желаещи да се изкажат, въпроси? Няма въпроси и изказвания, гласуваме тази точка. Моля, процедура.

**КВОРУМ – 41 С 41 гласа „за”, 0 „против” и 0 „въздържали се” се прие**

**РЕШЕНИЕ № 1209**

На основание чл. 21, ал. 1 т. 23 и ал. 2 от ЗМСМА, чл. 36в, ал. 3, т. 1, във връзка с чл. 36, ал. 2, т. 7, буква „а“, подбуква „бб“ от Правилника за прилагане на Закона за социално подпомагане, Общинският съвет реши:

1. Дава съгласие за промяна на вида на социалната услуга резидентен тип от:

 1. „Център за настаняване от семеен тип“, в гр. Русе, ул. „Неофит Рилски“ № 66, в имот, описан в акт за общинска собственост № 3954/08.11.2002 г., с капацитет 12 места;

2. „Център за настаняване от семеен тип“, в гр. Русе, ж.к. „Дружба-3“, ул. „Н. Й. Вапцаров“ № 20А, в имот, описан в акт за общинска собственост № 1988/01.06.1998 г., с капацитет 10 места;

на

1. „Център за настаняване от семеен тип за деца/младежи с увреждания“, в гр. Русе, ул. „Неофит Рилски“ № 66, в имот, описан в акт за общинска собственост № 3954/08.11.2002 г., с капацитет 12 места;

2. „Център за настаняване от семеен тип за деца/младежи с увреждания“, в гр. Русе, ж.к. „Дружба-3“, ул. „Н. Й. Вапцаров“ № 20А, в имот, описан в акт за общинска собственост № 1988/01.06.1998 г., с капацитет 10 места;

като делегирана от държавата дейност, считано от 01.01.2015 г.

1. Възлага на Кмета на Община Русе да направи предложение до изпълнителния директор на Агенцията за социално подпомагане в гр. София, чрез Регионална дирекция за социално подпомагане – Русе, за издаване на заповед за промяна на вида на социалната услуга, съгласно т. 1 от решението.

**23 Точка**

**Промени в Учредителният акт на Общинска фондация „Русе-град на свободния дух“**

 **Засл. проф. В. Пенчев:** Заместник-кметът г-н Карапчански от името на кмета.

 **Г-н Стр. Карапчански:** Благодаря Ви, г-н Председател, уважаеми госпожи и господа общински съветници, предлагаме на Вашето внимание няколко промени в Учредителния акт на Общинска фондация „Русе-град на свободния дух“. Съответно в чл. 9, ал. 1; чл. 10, ал. 1; чл. 10, ал. 2 и чл. 24, ал. 3, поддържаме предложението във вида, в който е представено в комисиите като приемаме отправената редакционна забележка думите вместо чл. 9, ал. 1 да се чете по начина, по който е предложено, да бъдат заменени от чл. 9, ал. 1 на новия текст.

 **Засл. проф. В. Пенчев:** Благодаря на г-н Карапчански. Имате думата, колеги, има ли желаещи да поставят някакви въпроси или да се изкажат? Няма. Гласуваме 23 точка. Моля, процедура.

**КВОРУМ – 44 С 43 гласа „за”, 0 „против” и 1 „въздържали се” се прие**

**РЕШЕНИЕ № 1210**

На основание чл. 21, ал. 1, т.14 от ЗМСМА и във връзка с чл.14, т.1 от Раздел IV на учредителен акт на общинска фондация „Русе – град на свободния дух“, общинският съвет реши:

1.Приема промени в Учредителният акт на Общинска фондация „Русе-град на свободния дух“, както следва:

1. Чл. 9, ал./1/ се променя, както следва:

Да утвърждава гр. Русе като значим културен център на национално и международно ниво.

2. Чл.10, ал.1 се променя, както следва:

Изготвяне на проекти и провеждане на инициативи, с цел утвърждаването на гр.Русе като значим културен център на национално и международно ниво.

3. Чл.10, ал.2 се променя, както следва:

 Набиране на средства от местни, национални и международни програми за финансиране на проекти, както и посредством реализацията на партньорства и привличането на спонсори с оглед финансовото обезпечаване на дейности, които целят да утвърдят Русе като културен център на национално и международно ниво.

4. Чл. 24, ал.3 се променя, както следва:

Общественият съвет обсъжда стратегическите приоритети на Фондацията, с оглед постигане на нейните цели.

**24 Точка**

**Актуализация на бюджета за 2014 г. на Общинска фондация „Русе-град на свободния дух“**

 **Засл. проф. В. Пенчев:** Заповядайте, г-н Карапчански.

 **Г-н Стр. Карапчански:** Благодаря Ви, г-н Председател, уважаеми госпожи и господа общински съветници във връзка с постъпили в периода август-септември 2014 г. дарения от частни спонсори, по-точно от 12 частни спонсори в подкрепа дейността на Фондация „Русе-град на свободния дух“ на обща стойност 22 500 лв. предлагаме на Вашето внимание проект на актуализиран бюджет на Фондацията, в която са отразени разбира се като приложение 2 и настъпилите промени в културния календар и в календара на обществените събития, които подкрепяме през настоящата година. Важно е да отбележим наистина особено засиления интерес от страна на частни дарители в подкрепа дейността на Фондацията. Този интерес продължава и в момента, което обуславя до края на годината вероятност да се наложи още една актуализация на бюджета. Всичко това работи в подкрепа на поетия от нас ангажимент още в самото начало на годината, дейността на Фондацията наред с публичното финансиране бюджета на общината да бъде подкрепяна и от частния сектор. Както виждате към момента около 60%, над 60% от финансирането идва от частни спонсорства, което показва че определено сме на прав път в тази посока. Благодаря ви.

 **Засл. проф. В. Пенчев:** Благодаря Ви, г-н Карапчански. Заповядайте, колеги въпроси и изказвания? Имаме едно значимо повишаване на бюджета. Има ли желаещи? Няма. Процедура на гласуване.

**КВОРУМ – 43 С 40 гласа „за”, 0 „против” и 3 „въздържали се” се прие**

**РЕШЕНИЕ № 1211**

На основание чл. 21, ал. 1, т. 8, във връзка с чл. 21, ал. 2 от ЗМСМА и във връзка с чл.14, т.8 от Раздел IV на учредителен акт на общинска фондация „Русе – град на свободния дух“, общинският съвет реши:

1. Приема актуализирания бюджета на Общинска фондация „Русе-град на свободния дух“ за 2014 г./Приложение№1/

2. Средствата ще се разходват съобразно Календарен график за реализиране на проектни предложения 2014 г. /Приложение 2/

**25 Точка**

**Увеличаване на щата на Общинска фондация „Русе-град на свободния дух“**

 **Засл. проф. В. Пенчев:** Господин Карапчански от името на кмета.

 **Г-н Стр. Карапчански:** Уважаеми госпожи и господа общински съветници, предлагаме на Вашето внимание проект на решение в подкрепа увеличаване на щата на Общинска фондация „Русе-град на свободния дух“. Както знаете още при учредяването на Фондацията преди 2 години беше заложено щата, компетенциите по определяне щата да бъдат вменени на Върховния колективен орган, какъвто е Общинския съвет. Беше предвидено в Учредителния акт позиция за изпълнителен директор, която до момента беше неоползотворена с оглед на генерираните икономии във Фонд работна заплата, както беше предвидено още в самото начало тази година. С оглед на отчетените много добри резултати в работата на Фондацията, с оглед на увеличения обем ангажименти свързани с ръководство, организация, контрол върху дейността на Фондацията, комуникация с текущи и потенциални частни спонсори, поддържане регулярно отчетност, както по отношение на Общинския съвет, така и по отношение на частните дарители считаме, че необходимостта от назначаване на изпълнителен директор вече е актуална. Затова предлагаме на Вашето внимание щатът да бъде оптимизиран и да бъде увеличен с 1 щатна бройка за изпълнителен директор. Както знаете в началото на година беше приет щат за 2 позиции, които в момента вече са заети – експерт връзки с обществеността и експерт проекти. Това предложение предвижда допълнение с още една трета позиция изпълнителен директор.

 **Засл. проф. В. Пенчев:** Благодаря на г-н Карапчански. Имате думата за въпроси и изказвания по 25 точка? Няма желаещи. Гласуваме 25 точка. Моля, процедура.

**КВОРУМ – 46 С 34 гласа „за”, 2 „против” и 10 „въздържали се” се прие**

**РЕШЕНИЕ № 1212**

На основание чл. 21, ал.2, във връзка с чл. 21, ал.1, т.23 от ЗМСМА и във връзка с чл.14, ал.8 от Раздел IV на Учредителния акт, приет с Протокол №17/15.11.2012 г., общинският съвет реши:

1. Увеличава щата на Общинска фондация „Русе-град на свободния дух“ с една щатна бройка – Изпълнителен директор.

**26 Точка**

**Одобряване на подробен устройствен план /ПУП/ - Парцеларен план за техническа инфраструктура – захранващ кабел САВТТ 5х25 от МТП „Езерото“ до ПИ 503.2426 в местност „Дрибак 4, 5“, землище на с. Николово и на НН-САВТТ 4х16, заместващ демонстрирана въздушна мрежа**

 **Засл. проф. В. Пенчев:** По 26 точка за подробен устройствен план, г-н Наков ли ще докладва? (коментар от зала не се чува) Заповядайте, г-н Наков, заместник-кмета от името на кмета.

 **Г-н Д. Наков:** Благодаря Ви, г-н Професоре. Уважаеми общински съветници, на Вашето внимание се предлага проект за решение за одобряване на ПУП - парцеларен план за техническа инфраструктура, захранващ кабел към поземлен имот в местността „Дрибак 4, 5“ в землището на с. Николово и на кабел ниско напрежение в същата местност. Благодаря.

 **Засл. проф. В. Пенчев:** Благодаря Ви, г-н Наков. Имате думата колеги за въпроси и изказвания. Няма, нека да гласуваме. Моля, процедура.

**КВОРУМ – 41 С 41 гласа „за”, 0 „против” и 0 „въздържали се” се прие**

**РЕШЕНИЕ № 1213**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1 във връзка с чл. 110, ал. 1, т. 5 от ЗУТ и Протокол № 21/17.09.2014 г. на ОЕСУТ, Общинският съвет реши:

 1. Одобрява подробен устройствен план / ПУП / – Парцеларен план за техническа инфраструктура - захранващ кабел САВТТ 5х25 от МТП „Езерото” до ПИ 503.2426 в местност „Дрибак 4,5”, землище на с. Николово и на кабел НН – САВТТ 4х16, заместващ демонтирана въздушна мрежа.

 Решението може да се оспори в 30 – дневен срок от съобщаването му чрез Общински съвет - Русе пред Административен съд - Русе.

**27 Точка**

**Даване на Разрешение за изработване на проект за подробен устройствен план – план за застрояване на новообразувани имоти № 509.22 и 509.23 в землището на с. Басарбово с ЕКАТТЕ02796, Община Русе, находящи се в местността „Кантона“**

 **Засл. проф. В. Пенчев:** Заповядайте, г-н Наков от името на кмета.

 **Г-н Д. Наков:** Благодаря. Уважаеми общински съветници, на Вашето внимание се предлага решение за одобряване задание за проектиране на ПУП-план за застрояване на имоти в местността „Кантона“ в землището на с. Басарбово, както и разрешаване на изработването на подробния устройствен план. Искам да отбележа, че на комисия по ЗОРС е било направено допълнение към решението, което след допълнително обсъждане и дискусии ние го оттегляме. (коментар от зала не се чува) Допълнението, което е на ЗОРС го оттегляме.

 **Засл. проф. В. Пенчев:** Благодаря на г-н Наков. Тука ли е кметът на с. Басарбово? Господин Колев, имате думата, заповядайте.

 **Г-н Н. Колев:** Уважаеми г-н Председател, уважаеми господа общински съветници, приемам с положително мнение внесения материал.

 **Засл. проф. В. Пенчев:** Благодаря. Въпроси и изказвания има ли, колеги? Няма, гласуваме 27 точка. Моля, процедура.

**КВОРУМ – 42 С 42 гласа „за”, 0 „против” и 0 „въздържали се” се прие**

**РЕШЕНИЕ № 1214**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-50/23.09.14 от Самир Ахмед Джавид, Общинският съвет реши:

1. Одобрява задание за проектиране на план за застрояване на новообразувани имоти №№ 509.22 и 509.23(след обединяването им) в землището на с. Басарбово с ЕКАТТЕ02796, Община Русе, находящи се в местността „КАНТОНА“;
2. Разрешава изработване на план за застрояване план на новообразувани имоти №№ 509.22 и 509.23(след обединяването им) в землището на с. Басарбово с ЕКАТТЕ02796, Община Русе, находящи се в местността „КАНТОНА“.

**28 Точка**

**Даване на Разрешение за изработване на проект за подробен устройствен план – план за застрояване на имот с номер 177009 в землището на с. Николово с ЕКАТТЕ51679, Община Русе находящ се в местността „Пундев баир“**

 **Засл. проф. В. Пенчев:** Заповядайте, г-н Наков от името на кмета.

 **Г-н Д. Наков: Благодаря.** Уважаеми общински съветници, с тази точка се предлага одобряване на задание за проектиране на ПУП-план за застрояване и разрешаване изработването на подробния устройствен план за имот в местността „Пундев баир“ в землището на с. Николово. (коментар от зала не се чува) Така се казва местността. Искам отново да отбележа, че допълнението направено на ЗОРС по същия начин, както предходната точка след допълнителни дискусии предлагаме да го оттеглим.

 **Засл. проф. В. Пенчев:** Благодаря на г-н Наков. Заповядайте, колеги, ако има желаещи да се изкажат или да поставят въпроси към 28 точка. Няма желаещи, гласуваме тази точка. Моля, процедура.

**КВОРУМ – 43 С 43 гласа „за”, 0 „против” и 0 „въздържали се” се прие**

**РЕШЕНИЕ № 1215**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-49/19.09.14 от Борислав Николов Минев, Общинският съвет реши:

1. Одобрява задание за проектиране на план за застрояване на имот с номер 177009 в землището на с. Николово с ЕКАТТЕ51679, Община Русе, находящ се в местността „ПУНДЕВ БАИР“;
2. Разрешава изработване на план за застрояване на имот с номер 177009 в землището на с. Николово с ЕКАТТЕ51679, Община Русе, находящ се в местността „ПУНДЕВ БАИР“.

**29 Точка**

**Приемане на Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе**

 **Засл. проф. В. Пенчев:** Общински съветник, г-н Анастас Георгиев има думата, заповядайте.

 **Г-н Ан. Георгиев:** Уважаеми г-н Председател, г-н Кмет, уважаеми колеги, аз поддържам предложението, което съм отправил към Общинския съвет. Съвсем накратко искам да изложа моите мотиви, поради които съм го внесъл, те са посочени в документа. Въпреки това повод за това предложение, което правя са отзвука и така конкретните реакции, които стигнаха до мене по повод на едни разлепени на спирките, там където има спиркови табели, разлепени във формат А4, ламинирани табелки, на които са посочени автобусните линии, които се обслужват от тая спирка и часовите графици. Тези табели аз … Нали първо приветствам, че има все пак някаква информация, което е повече от никаква. Но очевидно нали информационната табела поставена на височина повече от 2 метра с това съдържание очевидно, че не може да удовлетвори нуждите на гражданите и гостите на града, за това те да могат да се ориентират адекватно в транспортната схема, линиите които се обслужват от тая спирка и т.н., това е едната страна на нещата. От друга страна самите пътници, които се осъществява превоз в градския транспорт не могат да получат адекватна информация относно маршрута, спирките, на които спира съответното транспортно средство. Искам да кажа, че аз сравнително рядко ползвам услугите на градския транспорт, въпреки че съм русенец за мене е трудно да се ориентирам в това коя линия на коя спирка спира и така нататък, това е невъзможно за един жител на друг град, който не познава схемата на градския транспорт, абсолютно е невъзможно да се ориентира в това каква е последователността на спирките, къде може да се извърши прикачване към други автобусни линии и т.н. Мисля, че мотивите ми за това са ясни. Поради тези съображения аз предлагам това изменение в нашата наредба, тъй като, като се запознах с нали по-подробно с нейното съдържание там открих, че за пътниците са регламентира не лоши права за информация, но съответно тези права практически след като срещу тях не стои каквото и да било задължение от някоя отсрещно задължена страна, която да им предостави адекватна информация това право всъщност е едно голо пожелание, то практически не може да бъде осъществено. Тъй като всъщност тази информация не се предоставя от никого по адекватен начин. Затова моите предложения най-общо казано са две, това е в транспортните средства да има табели, информационни табели. Най-широки възможности съм посочил за тяхното съдържание, размери, включително възможността това да бъде на някакви утвърдени по адекватен начин дисплеи, където да бъде прожектирана тази информация, съчетана с търговска и друг вид информация, която е удобна и също може да бъде източник за някакви средства. Информация относно това къде се движи автобуса, на кои спирки спира, с кои линии може да има прикачване. Като тази информация да се поднесе на български и на английски език. Втората част от предложението ми е на спирките от масовия градски транспорт, които изглеждат в момента по превъзходен начин просто да има информационни табели монтирани със същия вид информация – коя е спирката, кои автобусни линии има и това нещо да бъде предоставено на български и английски език по възможност и там, където има захранване електрическо и т.н., това да може да бъде прожектирано и на дисплеи според преценката на стопаните на тая спирка. И понеже нашата наредба няма никакви санкции, които да се предвиждат за нарушителите, на които и да било норми от тази наредба, включително и затова което аз предлагам в момента, предлагам да се скрепи със санкция неизпълнението на задълженията по наредбата. И понеже все пак става въпрос за информация която … и табели, които трябва да бъдат проектирани, да изглеждат по еднакъв начин … Това дава и част от визията в края на краищата на града да има един сравнително продължителен срок … през което адресатите на тия норми да могат да съобразят своето поведение и те да влязат в сила. Това е накратко моето предложение и така моля за Вашата подкрепа. Благодаря.

 **Засл. проф. В. Пенчев:** Благодаря Ви, г-н Георгиев. Постъпило е становище от общинска администрация, заместник-кмета г-жа Кръстева, заповядайте да запознаете общинските съветници.

 **Г-жа Н. Кръстева:** Уважаеми общински съветници, с цел да сме по-диалогични аз се постарах общинска администрация да постави на Вашето внимание подробно становище по повод внесеното предложение от г-н Георгиев. Господин Георгиев, не знам дали сте имал възможност да се запознаете по в детайли с него. Не искам да утежнявам в момента сесията като Ви изчитам цялото становище тъй като всеки може подробно да се запознае с него. В крайна сметка аз да кажа, че общинска администрация не приема предложението на г-н Анастас Георгиев за изменение в сегашната наредба на Общинския съвет. Подробно така или иначе изложени са мотиви в становището като искам да припомня, както на съветниците, така и на русенската общественост, че върви проекта за интегрираната система на градския транспорт на град Русе, така наречения транспортен проект, както повечето хора го наименуват. Той приключва месец август 2015 г. като повечето от две от предложенията, които г-н Анастас Георгиев е залегнал в своето предложение така или иначе са предмет на самия транспортен проект, който включва всички тези информационни табла, всички тия елементи, които г-н Георгиев засяга в своето предложение. Ще си позволя тук относно Вашето предложение за табела, която да има изписване и на български, и на английски език да припомня, че посочените така или иначе размери на табели в наредбите, които съществуват от по-висока степен са 170 мм на 625 мм. Нали се сещате, че в тия размери на табели няма как практически да бъде изписано и на български, и на английски, и да има логото на общината и всички други елементи, които вие сте предложили. Не на последно място искам да обърна внимание, че аз също съм била част от работни групи, които Общинския съвет е сформирал, промяна на различни наредби на Общинския съвет като неведнъж ние солидаризирано сме вземали решение, че … (коментар от зала не се чува) Текстове да, които са залегнати в нормативен акт от по-висока степен няма смисъл да бъдат възпроизвеждани в наредби в Общинския съвет. Като припомня, че така или иначе част от Вашите предложения нарочно са възпроизведени в Наредба №2 от 2002 г. за условията и реда за утвърждаване на транспортни схеми на Министерство на транспорта. Относно предложението Ви за санкции, общинска администрация счита, че са необосновано високи като отново в по-висок нормативен акт,а именно Закона за автомобилните превози и Закона за движение по пътищата, които са водещи закони за дейността дори и там няма предвидени такива санкции. Според нарушението и в двата закона са предвидени санкции най-често от 20 до 5 000 лв., във Вашето предложение е от 5 000 за физически до 50 000 лв. за еднолични търговци. И не на последно място искам да информирам и Вас и обществеността, че във връзка с транспортния проект така или иначе предстои внасяне на промяна в съществуващата Наредба 14 на Общински съвет-Русе относно видовете превозни документи и с които ще се осъществява пътуването, както в същата ще бъде залегнато и начините на компенсиране на пътуванията, намалени цени на правоимащите. Предвид това общинска администрация не приема така внесеното предложение, благодаря.

 **Засл. проф. В. Пенчев:** Благодаря на г-жа Кръстева. Имате думата колеги, желаещи? Заповядайте, г-н Бучаков има думата.

 **Г-н Ст. Бучаков:** Господин Председател, аз сега имам ли право да правя реплика на кметицата или изказване трябва да направя?

 **Засл. проф. В. Пенчев:** Изказване правите или …?

 **Г-н Ст. Бучаков:** Ами не, ако имам право на реплика първо ще я ползва нея.

 **Засл. проф. В. Пенчев:** Добре, ползвайте реплика.

 **Г-н Ст. Бучаков /реплика/:** Благодаря. Значи аз разбирам администрацията да изложи мотивите си, че не приема отделни аспекти, но заради тия аспекти да не приеме целия материал … Нормално е и по комисии да се даде становището на администрацията, за да могат и другите съветници да разгледат основателно или неоснователно. По презумпция се приема, че всичко, което е внесено от администрацията е основателно. Но един цял материал да се отхвърли, защото нали на места администрацията решила, че има разминаване или там се цитират по-висши закони и наредби туй за мене е пълен абсурд. Да седят гражданите без табели толкова време. (коментар от зала не се чува) На коя спирка има табела ми кажете? (коментар от зала не се чува) Която оказва линиите … (коментар от зала не се чува) На всичките има? Призовавам всички граждани, които са ме занимавали досега да се обърнат към новата заместник-кметица Наталия Кръстева и ще и вземат служебния телефон и ще и пратят писмено, и да и посочат по колко спирки има такива табели. Ако в наредбите но досега понеже не съм се връщал да ги гледам, но смятам, че е нормално да залегне това условие го е имало къде е бил контрола и от чия страна? Така или иначе материалът няма да се приеме щом администрацията не го приема, мнозинството е ясно, нататък остава само да си кажем каквото имаме. По точка …, по чл. 85, т. 2, алинея … (коментар от зала не се чува)

 **Засл. проф. В. Пенчев:** Туй към репликата нали?

 **Г-н Ст. Бучаков:** Да. То не ми ли свърши репликата? Не свършиха ли двете минути? Минавам към изказване. (коментар от зала не се чува) Да, добре, правилно, извинявам се администрацията може да вземе отношение.

 **Засл. проф. В. Пенчев:** Заповядайте, г-жо Кръстева.

 **Г-жа Н. Кръстева:** Господин Бучаков, в никакъв случай ако смятате, че по някакъв начин ме заплашвате с това, че призовавате обществеността да се обърне към мен на драго сърце. Много русенци въпреки така от кратко време назначението ми мога да твърдя, че даже влизам в директен контакт с хората и на момента гледам да отреагирам по възникнали проблеми. Така, че, уважаеми съграждани добре дошли сте при заместник-кмет Наталия Кръстева за поставяне на проблеми, ще видите колко бързо действа общинска администрация, когато има възможност Господин Бучаков, това, че така общинска администрация пъхала едни становища и ги давала, когато си иска, искам да ви кажа, че не толкова често досега са ви представяни материали предварително да може да се запознаете. Така, че не приемам в никакъв случай това, което отправихте към мен и искам да ви кажа, че не считам че е целесъобразно да се работи парче по наредби, да се губи и Вашето време като общински съветници, и времето на общинска администрация, тъй като ние работим усърдно, ежедневно. Нали, ако някой няма работа и се чуди как да си запълва ежедневието при нас е голямо напрежение. Така или иначе Наредба №14 ще бъде внесена, както казах преди малко с пълна промяна. Работенето на парче не е вариант и така или иначе и към днешна дата на всички превозни средства има номера на линии, съществуват указателни табели, които са в помощ на обществеността. Гледайте малко по-глобално, че има транспортен проект, който приключва, всичко това е с цел улесняване достъпността на гражданите до нормалната градска среда. Така, че в никакъв аспект не приемам изказването и още веднъж апелирам всеки един русенец, добре е дошъл при мене.

 **Засл. проф. В. Пенчев:** Благодаря на г-жа Кръстева. Искате думата за изказване? Господин Бучаков за изказване.

 **Г-н Ст. Бучаков:** Ами, направихме си двамата безплатна реклама. Смятам, че плясканията за г-жа Кръстева бяха и за мене, благодаря ви. Аз откак съм станал съветник съм сложил номерата на джиесемите на колата, навсякъде и всеки знае, защото това му е работата на общинския съветник, тъй че г-н кмета не мисля че …, г-жа кметицата се извинявам не мисля, че казах нещо отрицателно. Както каза г-жа Кръстева срока за приемане на транспортния проект е август догодина и това означава, че ще продължава по спирките, не говоря за вътре в превозните средства, в тях има табели, в какво състояние са това е друг въпрос. Аз говорех за табели на спирките. Не може да се появиш на спирката, идва някакво превозно средство, пише някакъв номер на него и ти да се въртиш, да питаш хората туй къде ходи, къде отива, къде е променен маршрута и тъй насетне. И сега по материала само искам да кажа, защото така излиза да не се работи на парче. Напротив има ли проблем се прави отделно решение на Общинския съвет и призовавам колегата на другата сесия да направи извадка само на това, което е належащо и да не се чака до август догодина и да се внесе с отделно решение. Не като промяна на наредбата, просто за решаване на проблем, пък може и като частична промяна на наредбата. Досега са променяни толкова наредби и решения частично и толкова … щях да си получа актуална, пълна, точна информация едновременно на български, английски език за маршрутните разписания, на линиите, които обслужват спирката – като трябва да съдържат най-малко символите на общината, данните индивидуализиращи лицето по алинея 1, отговарящо за стопанисване на спирките и така изброено …, часови графици и всичко това и общината това не го приема. Аз лично като общински съветник не мога да се присъединя към тая позиция, аз подкрепям материала и цялата нашата група ще го подкрепи, защото това е в улеснение на гражданите. Тоест общината абдикира от една функция на контрол и от една функция на собственик на спирката, нищо че спирките са дадени на концесия и ако е вменено на концесионера да го направи това той трябва да има и контрол дали е направено, то не е направено. Така, че не виждам някакво разминаване да има между администрация и Общински съвет, но по-добрия вариант беше да не се изчаква толкова дълго време и да се направи частична промяна само в това, което е належащо.

 **Засл. проф. В. Пенчев:** Благодаря на г-н Бучаков. Други желаещи да вземат отношение? Заповядайте, проф. Иванов. След това г-н Неделчев.

 **Проф. Р. Иванов:** Уважаеми г-н Председател, уважаеми колеги, аз ще маркирам само няколко по-важни моменти като предварително подкрепям беше казано и преди, че ние сме избрани тук, за да сме в услуга на гражданите, разбира се, че трябва да правим всичко, за да им се помага. Има известни проблеми, всички които са пътували с обществения транспорт са ги забелязали. Дали е необходимо да променяме наредбата е друг въпрос. Бяха изложени тук някои аргументи за това, че престоят в обозримо бъдеще сериозни промени относно инсталирането на информационни устройства, доколкото на мен ми е известно са в ход даже процедури, обществени поръчки за закупуване на част от тези информационни устройства, които ще бъдат разположени вътре в автобусите и по спирките. Това, което мога да кажа по наредбата е свързано със следното нещо, че тя в известна степен наистина дублира изложеното в Наредба 2 на Министерство на транспорта, няма да изчитам това, което се повтаря то касае табелите, които се разполагат с номерата на маршрутите, със самите маршрути или поне опорни спирки от отделните маршрути. Лично аз ползвам обществения транспорт и съм общо взето наясно какво е състоянието вътре в превозните средства, има какво да се желае, в тази насока колегата Георгиев е прав. Искам да обърна внимание и на това, че член 42 от тази Наредба 2 посочва, че контрола за прилагането на тази наредба е на Автомобилна администрация. Също така искам да споделя с Вас, че само в резултат на обсъжданията, които станаха по комисиите и това, че се поразшуми в местната преса от няколко дена има така видимо подобрение по отношение на нещата. Самите превозвачи започнаха доброволно без някакви специални мерки да поставят допълнителна информация, верно на места по импровизирана, не винаги с нужните размери, но това е в улеснение на гражданите. Колкото до това два са може би основните моменти, които не са регламентирани в наредбата и колегата е предложил подобни неща за информацията вътре в превозните средства, тя ще бъде решена с дисплеите …, приключвам. И по спирките с поставянето на новите устройства. Мисля, че с така едно напомняне от администрацията за задължението на превозвачите и на концесионерите на спирките нещата в един много кратък срок биха могли да се подобрят. Благодаря за вниманието.

 **Засл. проф. В. Пенчев:** И аз благодаря на проф. Иванов. Има думата г-н Неделчев, заповядайте.

 **Г-н Ал. Неделчев:** Благодаря, г-н Председател. Уважаеми заместник-кметове, уважаеми колеги, първо искам да кажа, че идеите на колегата Георгиев са много добри и аз изцяло ги подкрепям тъй като има реални проблеми, които не се решават от години, не от вчера. Колежката Кръстева най-малко има вина, честито за новото Ви работно място и успех. Но не е този начина според мене, по който трябва да подходим за тяхното решаване.И ще дам един аргумент, който го няма в становището на администрацията, а би трябвал ода го има, че ангажимент на концесионера по договор одобрен тук и от Общинския съвет е да осигури място за поставяне на разписанията и графика, място на самите спирконавеси. А ангажимент на превозвачите съгласно пък тази същата Наредба 2 и съгласно конкурсните условия на конкурсите, които тука сме одобрили като документация и са подписали после договор е да поставят, да актуализират разписанията и графиците, защото разписанието е от тука до тука, а за пътника по-важен е и графика. Защо да не пише на спирките, че ей тука номер 6-та точно на тази спирка трябва да бъде в 5 и 10, в 5 и 40, колко години трябва да минат? Ще ви кажа, не си спазват разписанията превозвачите и не им изнася да го сложат, да си изпълнят задължението, защото ще има сигнали, защото общината може да ги глоби. Друг е въпросът, че дълги години са санкционирани, а пък не са си плащали и глобите и никой не им е прекратявал договорите, включително и по времето, когато аз бях в администрацията имаше такива проблеми. Та в крайна сметка нека да ги сложим тия разписания. Нямам идея на тези вълшебни дисплеи, които са по проекта в какъв вид ще бъде поднесена информацията, дали ще бъде достатъчно ясно или един човек трябва да се изправи и 5 минути да чака да тече някакъв надпис по дисплея, за да разбере в колко часа ще дойде на тази спирка линия номер 10 примерно. Не знам какво сложно има да се направи едно разписание, да се сложи на местата, които концесионерите на спирките трябва да осигурят. И тука използвам повода да апелирам към администрацията и лично към кмета нека на това разписания, което ще се постави там да има един телефон за сигнали до общинска администрация за неспазване на разписанията. Всеки гражданин да може от спирката като стане 5 и 5 и го няма автобуса да може да се обади и да сигнализира, щото няма как общинска администрация има двама служителя, няма как да вървят по всяка спирка да гледат дали се спазва разписанието. Та, подкрепям, г-н Георгиев идеята, но в този вид, смятам че тя не може да бъде решена. Благодаря.

 **Засл. проф. В. Пенчев:** Благодаря на г-н Неделчев. Има думата г-н Пехливанян.

 **Г-н Б. Пехливанян:** Уважаеми г-н Председател, колеги, значи материала като цяло наистина засяга проблема за информираността, просто за информацията, която би трябвало да получават гражданите. Наистина е така, колегата Георгиев го е облякъл в тази фабула, въпроса е обаче наистина дали точно сега би трябвало да бъде цялата наредба изменена и променена, в момент когато се изпълнява този голям проект за градски транспорт. Първото нещо, което се сещам е, че в договора с концесионера би трябвало да се направят промени и евентуално да се залегнат такива моменти, които да задължават концесионера за присъствие на такива табла и подробности. А това нещо не знам дали в момента е възможно. Второ, което е това което ще се случва от тук нататък и беше казано много ясно от заместник-кмета, че до август месец този проект трябва да приключи, това при всички положения ще наложи едно, поне в района на Кауфланд, на Чародейка, на Дружба ще наложи едно изменение на градския план, на градския транспорт. Аз съм убеден, че при всички положения отдел „Транспорт“ на общината ще има задължението да уведоми гражданите точно в каква промяна и в какво изменение ще бъде по време на изпълнението на този проект транспорта на града. И най-важното нещо, това което сега прочетох в отговора на общинска администрация, едно много важно изречение, че тези информационни табла и всичко, което е по отношение на информираността на гражданите е в процес на поръчка, тоест това нещо предстои да се достави. И това е част, и е елемент от този голям план. Поддържам предложението на проф. Росен Иванов, че наистина това което трябва да бъде в автобусите на градския транспорт трябва да бъде по-ясно и по-четливо, така че в тая си част наистина поддържам и вносителя, че наистина трябва да бъде малко по-подробна информацията в автобусите на градския транспорт. Благодаря.

 **Засл. проф. В. Пенчев:** Благодаря на г-н Пехливанян. Има ли други желаещи да вземат отношение по 29 точка? Заповядайте, г-н Георгиев разбрах, че искате или …? (коментар от зала не се чува) Заповядайте.

 **Г-н Ан. Георгиев:** Господин Председател, г-н Кмет, уважаеми колеги, аз благодаря на всички, които взеха отношение към предложения за обсъждане материал. Лично така изпитвам удовлетворение от дебата, който се получи, очевидно, че в настоящия момент моето предложение не може да получи широка подкрепа, разбирам това. Може би и начина, който съм избрал не е точно най-добрия за промяна на нормативните актове. Мисля, че сама по себе си целта беше изпълнена, това успя да предизвика дебат в Общинския съвет, аз бих помолил г-жа Кръстева, ако може да вземе отношение и да ни информира малко по-подробно какво точно е виждането, какво да представлява тия информационни табла, за които аз говоря. Защото разбирам, че те вече са и поръчани, каква е визията, къде ще бъдат разположени, какво ще бъде тяхното съдържание и т.н.? Оттеглям материалът и в съответствие с позицията, която се вземе може би на една друга сесия или в по друг формат си запазвам възможността нали подобни предложения да внеса за ново обсъждане. И пак така, моля общинската администрация да упражни малко по-строг контрол с оглед на това наистина в реално време не след 10 месеца или по нататък, а сега, утре, вдругиден гражданите да получават информация от автобусите, тяхното спиране, врътките с други автобуси и също и спирките, и часовите разписания. Благодаря ви.

 **Засл. проф. В. Пенчев:** Благодаря на г-н Георгиев. Госпожа Кръстева, във връзка с поставения въпрос?

 **Г-жа Н. Кръстева:** Господин Председател, първо г-н Георгиев оттегли материала, а тая информация, която иска аз ще му я предоставя, ще го запозная. Няма какво повече да дебатираме в момента.

 **Засл. проф. В. Пенчев:** Да, благодаря. (коментар от зала не се чува) Тя отговори, че ще предостави материал, в който ще даде отговор на поставените въпроси, така че преминаваме към 30 точка от дневния ред. (коментар от зала не се чува) Колеги предлагам, действително тъй като стана 11 часа да не започваме следващата точка, а да направим редовно предвидената почивка от 15 минути в нашия правилник. Обявявам 15-минутна почивка.

*Почивка 15 минути.*

 **Засл. проф. В. Пенчев:** За да регистрират своето присъствие 33-ма общински съветници са използвали устройствата. Имаме кворум, има и хора, които ръчно вдигат ръка, така че можем да продължим нашата работа.

**30 Точка**

**Предложение на лица, които да бъдат определени за съдебни заседатели в Окръжен съд - Русе за мандат 2015-2020 г.**

  **Засл. проф. В. Пенчев:** Господин Анастас Георгиев като председател на работната група, заповядайте, г-н Георгиев.

 **Г-н Ан. Георгиев:** Уважаеми г-н Председател, г-н Кмет, уважаеми колеги, поддържам направеното предложение от работната група, която беше сформирана с представители на всички политически сили представени в Общинския съвет за изготвяне на предложение за избор на съдебни заседатели. Работната група проведе няколко заседания, беше предоставен достатъчно голям срок на заинтересованите да подадат заявления и към които да приложат нужните доказателства относно техните квалификации, също и морално-етичните качества, които преценяват. Работната група прецени, че всички постъпили заявления отговарят на изискванията на нормативните актове за избор на съдебни заседатели, поради което на Вашето внимание е предложен списъка, който да бъде предложен на избирателното тяло за избор на лицата като съдебни заседатели за посочения мандат. Благодаря.

 **Засл. проф. В. Пенчев:** Благодаря на г-н Георгиев. Господин Георгиев, на една от комисиите беше поставен …, беше направено предложение мисля, че беше от г-н Неделчев да запишем 2-ра точка, която … То по принцип е ясно и втората точка в решението да гласи примерно подадените от кандидатите материали и документи да бъдат предадени на Апелативен съд-Велико Търново, което общо взето тъй или иначе ще се случи, въпроса е все пак да чуем мнение колеги. (коментар от зала не се чува) Да, благодаря. Въпроси и изказвания, колеги имате ли по тази точка? Да, заповядайте. Господин Рашев , за изказване ли? (коментар от зала не се чува) Има ли желаещи? Няма. Ами аз не зная след като вносителя в лицето на председателя на временната комисия не възразява смятам да гласуваме решението с … (коментар от зала не се чува) Да, разбира се. Ами така, както е внесено тогава предложението така ще го гласуваме колеги, понеже формално не е постъпило предложение. Моля, процедура на гласуване.

**КВОРУМ – 38 С 38 гласа „за”, 0 „против” и 0 „въздържали се” се прие**

**РЕШЕНИЕ № 1216**

 На основание чл.21, ал.1, т.23 от ЗМСМА и чл. 68, ал. 1 от ЗСВ, във връзка с чл.68, ал. 3, т. 2 от ЗСВ, Общинският съвет реши:

1. Предлага на Общото събрание на съдиите от Апелативен съд – Велико Търново да определи 37-те съдебни заседатели в Окръжен съд – Русе от района на Общински съвет – Русе, за мандат 2015 – 2020 г, измежду изброените по-долу лица:
2. Асен Иванов Ласонин
3. Андреана Йорданова Ковачева
4. Анастасия Димитрова Петрова
5. Васил Тодоров Василев
6. Валерия Иванова Цветкова
7. Виолина Георгиева Чубурова
8. Галина Койчева Атанасова
9. Галина Светославова Цвяткова
10. Галина Пламенова Барашка
11. Георги Господинов Михов
12. Гинка Кирилова Димитрова
13. Димитър Христов Димитров
14. Даринка Петрова Маринова
15. Деница Христова Христова
16. Десислава Йорданова Бенкова
17. Екатерина Емилова Ковачева
18. Емилиян Младенов Русев
19. Ивайло Богданов Върбанов
20. Ибрям Ахмед Гаваз
21. Ивелин Теодоров Велчев
22. Искрен Иванов Гъчков
23. Ивелина Людмилова Механджиева
24. Йорданка Пенева Христова
25. Йорданка Димитрова Папазян
26. Йордан Георгиев Петров
27. Кремена Стефанова Виденова
28. Корнелия Николаева Еманоилова
29. Лукреция Иванова Андрова-Предова
30. Людмила Георгиева Стоянова
31. Любомир Стефанов Генчев
32. Майя Любомирова Николова
33. Маргарита Людмилова Георгиева
34. Мария Михайлова Кънчева
35. Мария Тодорова Накова
36. Мария Стоянова Димитрова
37. Мариян Йорданов Димитров
38. Марияна Цветкова Върбанова
39. Магдалена Емилова Георгиева
40. Недялка Тодорова Петрова
41. Николай Радев Петков
42. Петя Михайлова Гочева
43. Пламена Георгиева Дешева
44. Роберт Ованес Калустян
45. Румен Петров Петров
46. Светослав Славов Стоянов
47. Силвия Пенкова Сиракова
48. Силвия Христова Петрова
49. София Георгиева Тодорова
50. Севдалина Иванова Казанцева
51. Хари Пламенов Бояджиев
52. Цветанка Иванова Парисова-Иванова
53. Юлиян Константинов Ламбев

**31 Точка**

**Промяна в състава на постоянните и смесените комисии към Общински съвет – Русе**

 **Засл. проф. В. Пенчев:** Господин Пехливанян е направил предложение във връзка с новоприетия общински съветник г-н Мурадов.

 **Г-н Б. Пехливанян:** Уважаеми колеги, г-н Председател, във връзка с новия колега, който идва в Общинския съвет от ГЕРБ освобождава Наталия Кръстева като член на постоянната комисия по ЗОРС и избира Мурад Мурадов на нейното място. Второ, освобождава Наталия Кръстева като член на постоянната комисия за установяване на конфликт на интереси и избира също Мурад Мурадов. Освобождава Наталия Кръстева като член на постоянната комисия по ТСУ и на нейно място избира Диана Стефанова Калинова. Четвърто освобождава Наталия Кръстева като председател на комисията по приватизация и следприватизационен контрол и на нейно място избира Емил Милушев. И пето освобождава Наталия Кръстева като член на Наблюдателната комисия по чл. 170 от Закона за изтърпяване на наказанията и задържане под стража и на нейно място избира Събина Иванова Павлова.

 **Засл. проф. В. Пенчев:** Благодаря на г-н Пехливанян. Има ли някой желаещ да вземе отношение по предложението за решение, което представи г-н Пехливанян? Няма желаещи. Процедура на гласуване.

**КВОРУМ – 38 С 38 гласа „за”, 0 „против” и 0 „въздържали се” се прие**

**РЕШЕНИЕ № 1217**

 На основание чл. 21, ал.1, т.1 и т. 23 от ЗМСМА и чл.39, ал.1 и ал.3 от Правилника за организацията и дейността на Общински съвет – Русе, неговите комисии и взаимодействието му с общинската администрация, чл. 8, ал. 1 – 5 от Наредбата за устройство и работата на органите за приватизацията и следприватизационен контрол, чл. 170, ал. 2 от ЗИНЗС, Общинският съвет реши:

1. Освобождава Наталия Георгиева Кръстева като член на Постоянната комисия по Законност, обществен ред и сигурност, като на нейно място избира Мурад Ферадов Мурадов.
2. Освобождава Наталия Георгиева Кръстева като член на Постоянната комисия за установяване на конфликт на интереси, като на нейно място избира Мурад Ферадов Мурадов.
3. Освобождава Наталия Георгиева Кръстева като член на Постоянната комисия по териториално и селищно устройство, като на нейно място избира Диана Стефанова Калинова.
4. Освобождава Наталия Георгиева Кръстева като председател на Комисията по приватизация и следприватизационен контрол, като на нейно място избира Емил Николов Милушев.
5. Освобождава Наталия Георгиева Кръстева като член на Наблюдателната комисия по чл. 170, ал. 2 от Закона за изтърпяване на наказанията и задържане под стража, като на нейно място избира Събина Иванова Павлова.

 **Засл. проф. В. Пенчев:** Следват двете извънредни точки, уважаеми колежки и колеги, които ние гласувахме в самото начало. Вносител на тези точки е председателят, така че давам думата на г-н Кънчев да води заседанието.

**32 Точка**

**Провеждане на Общо събрание на „Българска стокова борса“АД**

 **Г-н Д. Кънчев**: Благодаря Ви.

 **Засл. проф. В. Пенчев:** Уважаеми дами и господа общински съветници, в Общинския съвет е постъпила покана от Българска стокова борса Ад за провеждане на Общо събрание на акционерите. Поканата е обявена в Търговския регистър, предложената дата за провеждане на Общото събрание е 01.12.2014 г. съответно е спазен срока, ако не се проведе на тази дата съгласно изискванията на Търговския закон да се проведе на по-късна дата на 5 януари. Участието на Община Русе в акционерното дружество е с 2,13%. Независимо от това обаче в предложения дневен ред има записани такива точки, като приемане на решение за едновременно намаляване и увеличаване на капитала, приемане на решение за отмяна на чл. 15, ал. 2 от Устава на дружеството, тоест касае устава, решение за промяна на чл. 13, чл. 15 ал. 3, извинявам се също от Устава. Също изменение и допълнение на Устава съобразно взетите решения по точка 1 и промяна в състава на Борсовия съвет. Практически всички тези точки изискват съгласно нашата Наредба да се вземе писменото, да се упълномощи представителя, в случая аз съм представителя на Общинския съвет в Общото събрание на Българска стокова борса, така че трябва нашия представител да бъде писмено упълномощен как да гласува по възлови точки, касаещи промяна на устава, касаещи промяна на акциите и т.н. Предложението, което внасям съгласувано и с общинска администрация, Вие виждате, че има становище на общинска администрация също приложено, което е положително. Тоест становището и предложението за решение съвпадат със становището на общинска администрация е по всички точки от дневния ред представителя на Община Русе да гласува „за“ на Общото събрание на акционерите. Това е, което искам да докладвам. Благодаря.

 **Г-н Д. Кънчев**: Колеги, имате думата. Някой иска ли да вземе отношение към материала? Да разбирам, че няма. Моля, процедура на гласуване.

**Ръчно гласували:**

**Г-жа М. Димитрова – „за“;**

**Д-р Ив. Стоянов – „за“**

**КВОРУМ – 38 С 37 гласа „за”, 0 „против” и 1 „въздържали се” се прие**

**РЕШЕНИЕ № 1218**

 На основание чл.21, ал.1, т. 9 от ЗМСМА, във връзка с чл. 226 от ТЗ и чл. 17, т. 1 и т. 3 от Наредба № 9 за реда и условията за упражняване правата на Община Русе върху общинската част от капитала на търговските дружества, Общинският съвет реши:

Упълномощава представителя на Община Русе в Общото събрание на „Българска стокова борса“ АД засл. проф. Васил Пенчев да гласува „ЗА“ по всички точки от дневния ред на Общото събрание на акционерите на дружеството, което ще се проведе на 01.12.2014 година, от 11.00 часа, в седалището на дружеството /град София, ул. „Джеймс Баучер“ № 81/, а при липса на кворум – на 05.01.2015 г, от 14 часа, на същото място.

**33 Точка**

**Провеждане на Общо събрание на „Агропродукт“АД**

 **Г-н Д. Кънчев**: Давам думата на председателят на Общинския съвет като вносител да докладва по материала.

 **Засл. проф. В. Пенчев:** Благодаря Ви, г-н Кънчев. По аналогичен начин постъпи покана, то всъщност не е покана, а е определение на Русенски окръжен съд за провеждане на Общо събрание на „Агропродукт“ АД като Русенски окръжен съд овластява г-жа Веселина Николова Димитрова тя да проведе събранието като имаща право на базата на това, че притежава повече от 5% от капитала на дружеството да свика … Затова я овластяват да свика Общо събрание. Определението на Окръжния съд е обявено в Търговския регистър, датата за свикване на Общо събрание е насрочена за 23.11.2014 г., което предполага, че ние нямаме друга възможност да упълномощим нашия представител освен на днешното заседание. Тоест става въпрос за прилагане на чл. 63, ал. 2, т. 2 от нашия правилник при такива извънредни ситуации, както знаем. Наш представител в акционерното дружество е г-жа Събина Павлова. Акционерното … Общото събрание на акционерното дружество включва общо 5 точки като дневен ред, като повечето от тези точки изискват съгласно нашата наредба писмено да упълномощим нашия представител как да гласува на Общото събрание. Точки, които са включени и изискват такова писмено упълномощаване е втора точка, приемане на нов устав на дружеството, трета точка избор на членове на Съвета на директорите и определяне на възнагражденията им, четвърта точка увеличаване на капитала на дружеството, пета точка теглене на кредит. По всички тези точки ние трябва да упълномощим нашия представител как да гласува. Между другото Община Русе притежател на 25% от акциите, а в същото време в Устава е записано, че за определяне на възнаграждението, за освобождаване, избиране на членове на Съвета на директорите, за увеличаване и намаляване на капитала трябват 3/4 от целия капитал плюс 1 акция. С други думи без … Писмените материали свързани с дневния ред на Общото събрание са поискани с писма от Община Русе, до настоящия момент не е постъпил отговор от дружеството. Като се има предвид, че всъщност дружеството реално от 2012 г. не е провеждало своите събрания, не е имало окомплектован Съвет на директорите, като се има предвид и това, че не са получавани информация за дейността освен от Търговския регистър още от 18.06.2012 г. становището на общинска администрация е да упълномощим нашия представител г-жа Павлова да гласува „против“ точките от дневния ред на Общото събрание на 23 ноември. Аналогично е и предложението за решение, чета дословно: „Упълномощава представителя на Община Русе в Общото събрание на „АГРОПРОДУКТ” АД Събина Павлова да гласува „ПРОТИВ“ точките от дневния ред на Общото събрание на акционерите на дружеството, което ще се проведе на 23.11. …“ и т.н., да не повтарям тука адреси. Благодаря ви. .

 **Г-н Д. Кънчев**: Колеги, имате думата. Иска ли някой да вземе отношение по материалът? Господин Бучаков.

 **Г-н Ст. Бучаков**: Искам да кажа първо, че не съм наясно изобщо за какво става дума. Не, не това, за да не си помисли някой, че съм се подготвил тука специално, но го казвам в общ аспект. Когато администрацията ни представя нещо и ние трябва да го гласуваме към това нещо трябва да има мотиви. Значи мотивът становището Анелия Георгиева, гл. експерт в отдел „Стопански дейности …“ и така насетне да не го чета, подписано от зам.-кмет Даниела Шилкова, Нели Миткова, Гинка Билчева се казва нали „ С оглед важността на поставените въпроси и състоянието на дружеството общинска администрация счита за целесъобразно представителя на Общинския съвет в Общото събрание на „Агропродукт“ АД да гласува „против“ всички точки предложение в дневния ред“. Мотивът целесъобразно, което е толкова общо понятие, че не мога да разбера какъв е интереса на общината да гласува против по всички точки, като първа точка примерно е отчет за работата на дружеството и приемане на нов устав, дружеството, проект за решение и тъй насетне …? За мене би трябвало по всяка една точка, по всяко перо отсреща да се изтъкне един мотив и тогава да го гласуваме, упълномощаваме нашия представител да гласува „против“ по това, това и това предложение. Искам, ако може малко повече яснота каква е мотивацията по всички точки да е против?

 **Г-н Д. Кънчев**: Благодаря Ви, г-н Бучаков. Други желаещи за изказване от общинските съветници?

 **Засл. проф. В. Пенчев:** Може би да кажа няколко думи по повод изказването на г-н Бучаков. Аз разбира се, не смятам да бъда в ролята на адвокат на общинска администрация и да обяснявам защо те са с това становище. Ще подчертая само, че становището на общинска администрация съвпада и със становището, което аз изложих. И то е така по много причини, вече говорихме. Първото, което е че то по същество не функционира това дружество. То не е изпълнявало изискванията на Търговския закон от 2012 г. насам първото. То има недействащ съвет на директорите и т.н. Как да приемеш отчет на нещо, което по същество е в нарушение на всички правни норми, регламентиращи работата на едно дружество, как да приемеш даже отчета? А камо ли да говорим за увеличаване на капитала? Нали се сещате, колеги, че тука става въпрос за намаляване по този начин на дела на общината и освобождаване от блокиращата квота на общината, какво по-ясно от това? Ако трябва да го кажем, аз го казвам в прав текст, нима има нещо неясно тука? Това означава, извинявам се за израза „Ние да си направим харакири“. Така, че странно ми е защо, Бучаков … Още повече, Вие виждате провеждат Общо събрание, ние се запознаваме за провеждането на Общото събрание от Търговския регистър, ние сме съдружници с блокираща квота, няма нито писмо, нито пояснение, нито предложение и т.н., така както трябва да бъде. Аз мисля, че тука просто няма място коментар и продължавам да отстоявам направеното предложение за решение да упълномощим нашия представител при тези условия, просто би било аз не бих искал повече да използвам квалификации, но другояче освен против няма как да гласува нашия представител. Благодаря ви.

 **Г-н Д. Кънчев**: Да, благодаря Ви. Други общински съветници искат ли да вземат думата? А, господин кметът.

 **Г-н Пл. Стоилов**: Уважаеми г-н Председател, уважаеми господа и госпожи общински съветници искам само да внеса едно уточнение. Явно г-н Бучаков не е наясно с някои неща в управлението на търговските дружества и участието ни в други такива. Общината не участва и не е принципал, администрацията, общинската администрация, ако това не сте го разбрали, да Ви го кажа. Принципал е Общинският съвет и на дяловете, и на търговските дружества. Но ние считаме, че като администрация трябва да дадем становище и затова сме го дали. Защо е такова и по целесъобразност, ами защото вижте материала кога е постъпил в Общинския съвет, представен ли е тоя отчет, за да се запознае някой с него? По точките, които се гледат в дневния ред някой нещо говорил ли е? Значи, както общинските съветници нямат тая информация, така тая информация я нямаме и ние. А задължението е на Общинския съвет, както да контролира тая дейност, така и да управлява своето участие. Ние не бягаме от отговорност, но в случая общината не е тази, която трябва да е водещата. Имайки предвид капацитета и възможностите, които тя има обаче ние считаме, че на Общинския съвет като едно становище, което да му послужи като една база, на която той да вземе решение ние трябва да му дадем едно становище и затова го даваме. Само това исках да кажа.

 **Г-н Д. Кънчев**: Други желаещи да вземат отношение? Господин Георгиев, заповядайте.

 **Г-н Ан. Георгиев**: Уважаеми г-н Председател, уважаеми колеги, аз искам да попитам, защото материалите, които се внасят в Общинския съвет във връзка с провеждане на общо събрание на търговски дружества всеки път изглеждат по един и същ начин. Няма никъде дати освен, ако нали се опиташ да следиш по регистрационните печати и щемпелите, които самата … самия, бюрото на Общинския съвет и общинската администрация поставя. Казва се в материалът, че с определение е овластен еди кой си акционер да свика. Кога е обявено това обявление в Търговския регистър, в срок ли е направено това нещо? Казва се, че са поискани материалите за дневния ред, ама това е извършено, определението е от 13 октомври, а материалите са поискани на 11 ноември. Ами, няма как нали според мене материалите да стигне нашето писмо до там, да прочете акционера, който е овластен да проведе събранието и да ги подготви, че и да ги изпрати, няма как да стане това нещо. Някой търсил ли ги е, запознал ли се е с тях, искал ли ги е ? Ако тия материали не са на разположение това събрание е незаконно, както и да е свикано. И тогава нека Общинския съвет тогава да предприеме също и решение, че не е спазен реда за свикване на събранието, тогава да оспорим абсолютно всички решения, които са приети на това събрание и те да бъдат атакувани по съдебен ред. Изобщо имаме ли позиция по въпроса за това законно ли е свикано събранието или не е законно свикано? Аз не мога да се ориентирам от тоя материал. И пак ви, моля, аз и преди нали същата молба отправях, когато се свикват такива неща да се упомене какъв е реда на устава за свикване на събрание. Дали това е с покана обявена в Търговския регистър, дали е чрез писмени покани връчени на акционерите, такива неща са от значение. И съответно да има дати, на коя дата това е направено. Благодаря.

 **Г-н Д. Кънчев**: Благодаря Ви.

 **Засл. проф. В. Пенчев**: Господин Георгиев е абсолютно прав от гледна точка на това преценката дали свикването на събранието е законосъобразно тоест съответства, както на Търговския закон, така и на устава на съответното дружество. В случая от гледна точка на датите определението е от 13 октомври, а на 20 октомври е публикувано в регистъра. Ние научаваме за това на 10 ноември, в понеделник. В уставът е записано, ако не ме лъже паметта, не конкретно, казано е поставя на разположение материалите. Къде ги поставя, как ги поставя и така нататък в устава не е казано и в туй отношение действително е трудно да кажем ама вие не ни ги пратихте или вие нарушихте устава и т.н. Не се наемам да твърдя, че свикването на събранието е незаконосъобразно и затова предлагам с …, преди всичко с оглед мотивите, които вече изтъкнах ние да упълномощим нашия представител, а не да обявим събранието за незаконосъобразно. Благодаря.

 **Г-н Д. Кънчев**: Да, благодаря. Колеги, има ли още някой желаещ да се изкаже? Да разбирам, че няма. В такъв случай подлагам материала на гласуване. Процедура на гласуване.

**Ръчно гласували:**

**Г-жа М. Димитрова – „за“;**

**Д-р Ив. Стоянов – „за“**

**Г-н М. Милчев – „за“**

**КВОРУМ – 39 С 37 гласа „за”, 0 „против” и 2 „въздържали се” се прие**

**РЕШЕНИЕ № 1219**

 На основание чл.21, ал.1, т. 9 от ЗМСМА, във връзка с чл. 226 от ТЗ и чл. 17, т. 1 и 3 от Наредба № 9 за реда и условията за упражняване правата на Община Русе върху общинската част от капитала на търговските дружества, Общинският съвет реши:

Упълномощава представителя на Община Русе в Общото събрание на „АГРОПРОДУКТ” АД Събина Павлова да гласува „ПРОТИВ“ по всички точки от дневния ред на Общото събрание на акционерите на дружеството, което ще се проведе на 23.11.2014 година, от 10.00 часа, в седалището на дружеството /град Русе, ул. „Адмирал Рождественски“ № 66/, а при липса на кворум – на 30.12.2014 г.

 **Г-н Д. Кънчев**: Минаваме към следващата точка от дневния ред, давам думата на проф. Пенчев да продължи воденето на сесията.

 **Засл. проф. В. Пенчев:** Благодаря Ви, г-н Кънчев.

**34 Точка**

**Питане на Мариян Димитров – вх.№ 995/07.11.2014 г.**

 **Засл. проф. В. Пенчев:** Господин Димитров, заповядайте, имате думата в рамките на 3 минути да изложите Вашето питане.

 **Г-н М. Димитров:** Уважаеми общински съветници, уважаеми г-н Председател, уважаеми госпожо и господин заместник-кметове, за трети пореден път, когато има питане от граждани към кмета г-н Пламен Стоилов си тръгва. Това е едно неуважение към гражданите и се надявам те да го оценят по достойнство. Това е изказване относно поръчката, избора и дейността на доставчика на услугата превоз срещу заплащане в Парка на младежта на жителите у гостите на град Русе с атракционно влакче. През 2014 г. в Парка на младежта започна функционирането на атракционно влакче, което превозва срещу заплащане жителите и гостите на гр. Русе. По време на последната предизборна кампания за народни представители влакчето беше облепено изцяло с агитационни материали на партия „ГЕРБ”. Ето го влакчето. Съгласно изявленията на Кмета на Община Русе въпросното атракционно влакче не представлява държавен и общински транспорт, не е елемент на градския транспорт и не е държавна и общинска собственост. То е частна собственост. По този повод искам да задам следните въпроси: Първо, защо Община Русе сключи договор с доставчика на услугата „Превоз срещу заплащане в Парка на младежта на жителите и гостите на гр. Русе с атракционно влакче” без търг и конкурс за доставянето на тази услугата ? Второ, какви са приходите на Община Русе от предоставянето на правото на частната фирма да извършва тази атракционна услуга ? Трето, в подписаният договор има ли клауза, която да дава право на собственика на атракционното влакче да извършва политическа реклама ? Четвърто, външният вид на атракционното влакче – облепено с плакати на партия ГЕРБ, съгласуван ли е с органите на КАТ, тъй като то представлява транспортно средство и има регистрация в КАТ, а такива са законовите изисквания за всички транспортни средства ? Пето, няма ли конфликт с обществените интереси в това, че договорът за доставка на тази атракционна услуга се подписва от Кмета на Община Русе, а плакатите са на партия ГЕРБ, на която той е общински председател ? Шесто, не е ли очевиден факта, че са договорени по-добри условия за политическата реклама на партия ГЕРБ срещу предоставянето от Община Русе на тази атракционна услуга, точно на тази фирма ?

Уважаеми господа заместник-кметове, ето го влакчето, накичено като коледна елхичка и се надявам, че няма да се впуснете в дълги обяснения как тази реклама не е в нарушение на Изборния кодекс, а ще ми обясните на какво основание всички русенци плащаме предизборната кампания на партия ГЕРБ. Благодаря.

 **Засл. проф. В. Пенчев:** Благодаря на г-н Димитров. Давма думата на г-н Наков, заместник-кмет от името на кмета да отговори на поставените въпроси.

 **Г-н Д. Наков:** Благодаря г-н Председателю. Уважаеми г-н Димитров, във връзка с Ваше питане към Кмета на Община Русе относно поръчката, изборът и дейността на доставчика на услугата „Превоз срещу заплащане в Парка на младежта на жителите и гостите на гр. Русе с атракционно влакче“ Ви уведомявам следното: Община Русе не е сключвала договор с предмет „Превоз срещу заплащане в Парка на младежта на жителите и гостите на гр. Русе с атракционно влакче“. Атракционното влакче е собственост на „Атракцион България“ ЕООД с управител Богдана Димитрова и адрес на управление гр. Варна, ул. „Младежка“, бл. 32, вх. Е. Съоръжението се стопанисва от Планмакс управител Константин Димитров с адрес на управление гр. Варна, кв. Трошево, бл. 32, вх. Е. Същото не е елемент от градския транспорт, поради което Община Русе няма право да предприема действия по управление и разпореждане спрямо същото. На заседание на Комисията по организация и безопасност на движението към Община Русе проведено на 24.07.2014 г. се определя маршрут за движение съгласно предложена от главния архитект на Община Русе схема. На основание становището на Комисията по организация и безопасност на движението е издадено Решение № 337/22.08.2014 г. за извършване на търговска дейност на открито върху терен общинска собственост по Наредба №5 на Общински съвет-Русе и съответно се заплаща такса съгласно Наредба 16 на Общински съвет-Русе. Господин Димитров, отново подчертавам, както беше посочено Община Русе няма сключен договор за услуга „Превоз срещу заплащане в Парка на младежта на жителите и гостите на гр. Русе с атракционно влакче“, а относно дългите обяснения до комисията мога да кажа, че тя се състои от 10 реда само.

 **Засл. проф. В. Пенчев:** Благодаря на г-н Наков.

**35 Точка**

**Питания**

 **Засл. проф. В. Пенчев:** Има постъпили 4 питания от общински съветници. Първо питането на проф. Никола Михайлов във връзка с паркирането на автомобили на ул. „Янтра“. Заповядайте г-н Михайлов.

 **Проф. Н. Михайлов:** Уважаема госпожо Заместник-кмет, уважаеми г-н Заместник-кмете, г-н Председателю на Общинския съвет, уважаеми колеги. Моето питане се отнася относно паркирането по ул. „Янтра“. Господин Кмете, продължава паркирането от двете страни на ул. „Янтра“ пред Русенския университет „Ангел Кънчев“. Това е обичайна гледка след 17:00 часа, въпреки поставените табели предупреждаващи за принудително преместване на превозни средства. В резултат особено през есенно-зимния период се създава опасност от задръстване, злополуки, транспортно произшествие и други. Господин Кмете, какви мерки ще вземете, за да се отстрани създадената ситуация, как се контролира работата на общинските служители, отговарящи за спазването на правилата за паркиране? Планира ли се евентуално разширяване на платното по ул. „Янтра“, още повече, че инвестицията за реализиране на такава възможност не е голяма? Благодаря.

 **Засл. проф. В. Пенчев:** Благодаря на г-н Михайлов. Госпожа Кръстева от името на кмета като заместник-кмет, заповядайте.

 **Г-жа Н. Кръстева:** Мерси.Уважаеми г-н Михайлов, във връзка с постъпило питане вх. №0601165 от 04.11.2014 г. по описа на Община Русе и препратено по компетентност до ОП „Комунални дейности“-Русе с вх. № 1139 от 10.11.2014 г. по описа на ОП „Комунални дейности“-Русе Ви уведомяваме следното: дейностите по репатриране на неправилно спрели автомобили на територията на Община Русе са възложени на служители на отдел „Паркинги“ към ОП „Комунални дейности“. Съгласно Заповед 64 от 21.11.2012 г. на директора на ОП „Комунални дейности“ работното време на отдела е от 8:30 до 17:00 часа. Служителите на репатриращите автомобили работят по график, като репатриране се извършва и през почивните дни. Репатрационни дейности по ул. „Янтра“ се извършват ежедневно при спазване на работното време на отдела. Относно запитването за контрол от страна на Община Русе след 17:00 часа обръщам внимание, че такъв не може да се извършва от служителите на ОП „Комунални дейности“ тъй като работния ден за тях приключва в 17:00 часа. Контрол за неправилно спрени автомобили в извън работно време могат да осъществяват органите на МВР.

 **Засл. проф. В. Пенчев:** Благодаря на г-жа Кръстева. Имате ли уточняващи въпроси г-н Михайлов? Заповядайте.

 **Проф. Н. Михайлов:** В началото на това заседание г-н Мурадов нашия нов колега ни припомни задълженията на общинските съветници и аз разбира се мисля, че и Вие, че едно от тях е да се грижим за здравето, безопасността на нашите съграждани. Уверявам Ви, че тези фотоси са правени изключително в почивните дни и наистина в почивните дни положението е невероятно. Аз съм електроинженер по …, това на първо място, на второ място аз съм електроинженер по образование и няма компетенции в пътното строителство, но в разговорите, които сме провеждали с мои колеги архитекти, строителни инженери е ставало дума за това, че е възможно да се разшири това платно за сметка на тротоарните площи. Моя допълнителен въпрос към Вас е тази допълнителна възможност разглеждана ли е, защото може би това е един от начините да се … дадената ситуация. Благодаря.

 **Засл. проф. В. Пенчев:** Благодаря на проф. Михайлов. Господин Наков, заместник-кмет от името на кмета. Заповядайте.

 **Г-н Д. Наков:** Господин Михайлов, ако позволите наистина са правени доста дискусии за вариантите как може да се реши комуникационно района. И вярвайте основните проблеми излизат, колкото и да е трудно от наличието на подземната инфраструктура, която се намира в района, която възпрепятства в нива определянето и разделянето на маршрутите на пешеходното и на автомобилното движение, което е най-доброто за района. Но аз лично не приветствам там, където имаме голяма концентрация на хора, говоря, визирам пешеходци ние да подхождаме чрез намаляване на тротоарите да осигурим места за паркиране. Аз лично не го приветствам това. Благодаря.

 **Засл. проф. В. Пенчев:** Благодаря на г-н Наков. Минаваме към следващото питане също от проф. Михайлов. Имате думата, г-н Михайлов, заповядайте.

 **Проф. Н. Михайлов**: Благодаря. Господин Кмете, голям брой работници, служители и шофьори се оплакват със ситуацията с осветлението по бул. „България“ в участъка от кръговото движение в района на Дунав мост до моста на шосето за с. Николово. Практически то се осъществява само от локалното осветление на различни предприятия, имам предвид Лубрика и други компании, бензиностанции, автомобилни сервизи и други, разположени от двете страни на булеварда. От друга страна, особено през зимния период и във връзка с реконструкцията на бул. „Тутракан“ посочения участък е изключително натоварен. Голямата интензивност на преминаващите превозни средства се дължи и на факта, че този участък е част от входно-изходната гранична магистрала за република Румъния. Затова вероятността от пътни злополуки е много висока, описаната ситуация се наблюдава с години. Господин Кмете, моето питане е какви мерки ще предприемете и в какъв срок, за да се изгради или възстанови осветлението по двете платна на бул. „България“ в посочения участък? Има ли изработени проектни предложения за евентуално финансиране по някои от европейските програми? Трето, ако такива не са изработени, планира ли се възстановяване на осветлението на бул. „България“ за сметка на бюджета на общината за 2015 година? Благодаря.

 **Засл. проф. В. Пенчев:** Благодаря Ви, проф. Михайлов. Господин Наков заместник-кмет от името на кмета има думата.

 **Г-н Д. Наков:** Благодаря, г-н Професоре. Господин Михайлов, във връзка с Ваше питане искам да заявя следното: през 2005-2006 г. Община Русе е възложила проектиране на осветление на входно-изходни магистрали разделени поетапно. Първо, осветление на главен път I-2-Русе-Разград от пътен възел Дунав мост до пътен възел „Волов“ - бул. „България“, тук влиза кръговото кръстовище КАТ и пътен възел за Николово. Втори участък осветление на главен път I-2 Русе-Разград от кръстовището бул. „В. Левски“ до паметника Русофилите, тоест бул.“Волов“. Трети участък осветление на главен път 15 Русе-Велико Търново пътен възел Охлюва до пътен възел „Трети март“, отново бул. „България“. Четвърти участък осветление на главен път 15 Русе-Велико Търново от пътен възел Трети март до КПП изход София и пети участък осветление на главен път 2-21 Русе-Силистра от кръгово кръстовище Дунав мост до пътен възел за град Мартен. Осветлението се изгражда по метода на съществуващите стълбове с изключение на етап 1 в участъка от пътен възел Дунав мост до надлеза на IV-та ЖП-линия, тук има единични стълбове вдясно след кръговото кръстовище Дунав мост и вляво преди надлеза на IV-та ЖП-линия. В участъка няма мрежа ниско напрежение на Енергопро, за захранване на осветлението е предвидено изграждане на нов трафопост, средната разделителна ивица на републикански път 1-5. В етап 5, в участъка от кръговото кръстовище Дунав мост до кръгово кръстовище свободна безмитна зона този участък е възложен за изпълнение от областния управител. Трябва да се отбележи, че въпросните пътни участъци са елементи от държавната пътна мрежа и са от първокласната държавна пътна мрежа. Собственик разбира се е държавата в лицето на Агенция пътна инфраструктура. Поетапно е възстановена част от уличното осветление по време на цялостната реконструкция на бул. „България“, която беше възложена от Агенция пътна инфраструктура и както всички знаем така и не успя да завърши успешно. Визирания участък вече съобщих поради каква причина не е успял да бъде ремонтиран, поради липсата на трафопост. Съществуващите проекти на сегашен етап се нуждаят от преработка, като е важно да се отбележи водещата роля и основен инициатор следва да е Агенция пътна инфраструктура. В проектобюджет 2015 на Община Русе е предложено за проектиране и изграждане нови 12 трасета в различни части на град Русе, които са преобладаващо в жилищните райони на града. Това се явява продължение на добрата практика през последните 2-3 години да се изгражда ново улично осветление в участъци, където не е имало никога такова. И по този начин поетапно според възможностите на бюджета на Община Русе в кратки срокове да бъде осигурена нормална осветеност по всичките улици на град Русе. Благодаря.

 **Засл. проф. В. Пенчев:** Благодаря на г-н Наков. Господин Михайлов, имате думата за уточняващи въпроси.

 **Проф. Н. Михайлов**: Господин Заместник-кмете, аз Ви благодаря за изчерпателния отговор. Все пак за този участък за 2015 планирате ли възстановяване на осветлението? Разбрах за жилищните квартали, което разбира се трябва да се прави.

 **Г-н Д. Наков**: Както отбелязах съществуващите проекти са изготвени 2005-та и 2006-та година, те вече не са актуални за реализиране. Второ, не е в правомощията на Община Русе да поддържаме това улично ..., ние да изградим ремонта на това улично осветление. Казах, че инициатор, водеща роля, активна трябва да има Агенция пътна инфраструктура, която трябва да завърши ремонта на целия участък на бул. „България“, който така и не беше завършен. Когато те решат проблемите тогава ние може да помогнем с каквато възможност имаме.

 **Засл. проф. В. Пенчев:** Благодаря на г-н Наков.

 **Г-н Пл. Стоилов:** Аз само искам да допълня още нещо, за да сме абсолютно наясно с проблема. Напоследък държавата абдикира от много свои задължения, така е и с бул. „България“. Искам да ви кажа, че там има отпуснати тая година 27 000 лв., ако не се лъжа, които за абсолютно никакво пътно поддържане не стигат. Самата маркировка, която трябва да се положи на бул. „България“ е на стойност много по-голяма от тая. И в момента също имахме проблеми, сигнали от граждани, че по бул. „България“ няма пътна маркировка в началото на зимата. Изпратили сме писмо и се надяваме другата седмица министъра на регионалното развитие и благоустройството като дойде в Русе за първата копка на кръговото да се занимаваме отново с тоя проблем бул. „България“. Няма как да се оправдаваме с държавата. Значи търсим вариант за решение на проблема с осветлението, стойността е доста голяма, пропуска е много голям още при самия строеж, както обясни Наков и разглеждаме няколко варианта. Но нашето желание е до края на 2015-та тоя участък да бъде осветен.

 **Засл. проф. В. Пенчев:** Благодаря на г-н Кмета. Минаваме към следващо питане от общински съветник. Има думата г-н Пенчо Милков. Заповядайте, г-н Милков.

 **Г-н П. Милков:** Уважаеми г-н Председател, уважаеми г-н Кмет, колеги, за всички е видно, че автомобилния трафик в града е интензифициран все повече, на отделни места и в определени часове на денонощието положението се обостря допълнително. Същевременно управляването на автомобил е дейност с повишен риск, при което лесно могат да бъдат причинени съществени вреди, както имуществени, така и неимуществени на водача и на други участници в движението. Често са налице тежки телесни повреди и дори смърт като при това особено уязвими са децата, пешеходците, велосипедистите. Спазването на установените правила в Закона за движение по пътищата и в Правилника по неговото приложение е единствената гаранция за не настъпване на тези вредни последици. Няма друга застраховка при дейностите с повишен риск освен стриктното спазване на правилата. Със съжаление правя констатацията, че в града ни масово се кара с превишена скорост, не се спазват правилата за предимство, организират се импровизирани състезания и гонки между водачите. Булевардите на нашия град: Скобелев, България, Христо Ботев, Липник, Трети март, улиците: Плиска, Доростол и други се превръщат в писти, които иначе нормалните граждани, прибиращи се от работа или отиващи да пазаруват правят ненормални неща с колите си. Агресията в обществото намира особено уродлив и наситен израз в шофирането, при което водачите често волно или неволно поставят себе си над закона, нарушавайки съзнателно иначе ясно установените правила. Всички ние непрекъснато чуваме звука или на ускоряващи рязко автомобили или мотоциклети, или на свистящи гуми от някое екстремно спиране. В известност съм, че Община Русе възнамерява по проекта си с Интегриран градски транспорт да изгради Център за управляване на трафика и да разположи камери на няколко възлови кръстовища. С оглед ситуацията в града, обаче считам че Община Русе следва да предприеме по-активни, по-мащабни, най-вече по-бързи действия за разполагане на по-голям брой камери основно по дългите прави на булеварди и улици, за които преди това е направен анализ и преценка включително съвместно с КАТ, че се характеризират с визираните нарушения. Наясно съм също и с факта, че общините не са контролния орган призован да следи спазването за правилата движението по пътищата. Няма пречка, обаче общината да подпомогна макар и за своя сметка извършването на ефективен контрол, когато това е основно в интерес на нашите съграждани. Могат да се посочат положителни примери за градове в България, в които по булевардите са разположени множество камери и движението определено е със скорост до разрешената. Отказах се да прилагам към питането си материали достъпни за вас в медиите, които си събрах за катастрофи и инциденти, причинени в града ни поради грубото нарушаване на правилата за движение по пътищата. Счетох, че това ще донесе единствено неприятни моменти за пострадалите и техните близки. Смятам, че с оглед информираността Ви като кмет на общината сте наясно с постоянно ставащите катастрофи. Вярвам, че проблемите предизвикани от дейности с повишен риск не могат да се оставят само и единствено на европейското финансиране. Считам, че общината не може и следва да вложи собствени ресурси в решаването на проблема. Поставям 2 въпроса, моля да отговорите на въпросите: кога ще се изгради системата за контрол и управление на трафика, предвидена в проекта за Интегриран градски транспорт? Вторият въпрос е виждате ли възможност Община Русе да предприеме бързи и мащабни действия за разполагане на по-голям брой камери за следене на трафика над заложения в проекта брой, за да се намалят случаите на каране с превишена скорост и други груби нарушения? Благодаря.

 **Засл. проф. В. Пенчев:** Господин кмета ще отговори.

 **Г-н Пл. Стоилов:** Уважаеми г-н Председател, уважаеми госпожи и господа общински съветници. Уважаеми г-н Милков, във връзка с Ваше питане относно изграждането на системаот камери за наблюдение и контрол на автомобилния трафик на територията на град Русе, Ви уведомявам, че по проект „Интегрирана система за градски транспорт на град Русе“ е предвидена система за видеонаблюдение, включваща доставката на оборудване за видео-мониторинг и управление на 15-те най-натоварени възлови кръстовища с оптична връзка. Камерите ще бъдат разположени на кръстовищата, както следва:

1. бул.„Цар Освободител”-бул. „Съединение”

2. бул.„Цар Освободител”-бул. „Липник”

3. бул.„Цар Освободител”-бул. „Христо Ботев’

4. бул.„Христо Ботев“-бул. „Васил Левски”

5. ул. „Яворов”-ул. „Чипровци”

6. бул „Липник”-ул. „Дебър”

7. бул.„Липник”-ул. „Чипровци”

8. бул.„Липник”-ул. „Иван Ведър”

9. ул.„Плиска”-ул. „Тулча”

10. ул.„Доростол”-ул. „Яребична”

11. бул.„Борисова”-бул. „Ген. Скобелев”

12. бул.„Борисова”- бул. „Неофит Бозвели”

13. ул. „Николаевска”-ул. „Сент Уан”

14. бул.„Мидия Енос”-ул. „Николаевска” и

15. бул.„Цар Освободител”-ул. „Борисова”

Конфигурацията на системата за контрол и наблюдение на трафика е комплексна дейност, изцяло зависеща от няколко фактора, а именно: пълно запознаване със спецификите на пътните артерии и конкретните пътни възли; структура на всяка пътна артерия - брой платна, ленти със задължително движение (завой на ляво, направо, завой надясно); точно разположение на спирките на градския транспорт; точно разположение на камерите за видеонаблюдение. Основните функционалности на трафик системата включват: агрегиране и структуриране в реално време на информация от техническите средства за позициониране на превозните средства на градския транспорт; структуриране и мониторинг в реално време на информация от техническите средства за видеонаблюдение; структуриране и мониторинг на информация от външни системи-включително, но не само метеорологична информация, данни от други системи и информация за пътни събития, ръчно въведени от оператор; анализ на систематизирана информация и изграждане на трафик модел-многослойна динамична структура от данни, даваща детайлна информация за текущото състояние на трафика; подготовка и предаване на информация на интеграционните интерфейси за разпространение на информация. Системата за видеонаблюдение на кръстовищата предоставя информация в реално време за натовареността на 15-те кръстовища в града и за възникнали инциденти на или в близост до тях. Системата се състои от следните компоненти: TV IP камери за видеонаблюдение, монтирани на кръстовищата; оптична мрежа свързваща камерите с центъра за наблюдение и управление; Център за наблюдение и управление, включващ сървър за видеонаблюдение и видеозапис, и работни станции за видеонаблюдение и контрол. Информацията от камерите се обработва и съхранява от видеосървър, който дава възможност за наблюдение в реално време, запис на ІР камери, неограничен архив, интеграция на интелигентни видео-алгоритми и други, наблюдението на видео информацията в реално време, както и на архивните записи да се извършва от работните станции, част от системата контрол и управление на трафика като се визуализира в операторския интерфейс на системата. Известно е, че ефективното управление на обществените превози има основен принос за повишаване на качеството на превозните услуги. Няколко системи могат да следят трафика и да синхронизират времето на база установените входни данни. Камерите за видеонаблюдение с висока разделителна способност имат множество компютърно контролирани технологии, което им позволява да откриват, проследяват и категоризират обекти в обсега им. Много градове и магистрални мрежи имат обширни системи за мониторинг на трафика, които използват камери за видеонаблюдение за откриване на задръствания и инциденти. Предложените системи за светофарно регулиране на движението използват TV камери разположени по кръстовищата, за да се оптимизират по време светлинните сигнали едновременно по главното и второстепенното направление - тоест системи за пълно регулиране на движението. Преди всичко за наблюдение на условията за движение и активно управление на трафика; автоматично откриване на инциденти и като камери за следене скоростта на движение. Въз основа на активното управление на трафика това решение подобрява потока на трафика, намалява задръстването и дава приоритет на градския транспорт, тъй като тези камери пренасят данни до GPS системите на шофьорите. Доказаните алгоритми, методи на работа и организация дават възможност за бърза и ефективна реализация на проекта и предлагат редица възможности за бъдещо разширение и интервенция с външни системи. Към настоящият момент общината е в процес на приемане доставката на оборудването от изпълнителя. Следващият етап е монтаж, инсталация и пускане в експлоатация на доставеното оборудване. Обучение за работа с доставеното оборудване и експлоатация на системата. Камерите за видеонаблюдение не са единственото ефективно средство, така че след поставянето на първите такива и преценката на ефекта от тях, може да бъде извършено разширяване на центъра за контрол и управление на трафика или да бъдат приложени други средства за безопасността на организацията на движението. Извън контекста на този отговор, който в общи линии е по-скоро теоретичен на базата на това, което е залегнало в този лот на проекта за Интегриран градски транспорт ще кажа само, че камерите няма да ни решат единствено като средство проблема с безобразното шофиране по улиците. Както виждате ние на тоя етап сме се опитали да противодействаме ефективно и се оказва, че на този етап едно от нещата, които наистина не позволяват да се кара безобразно това са повдигнатите кръстовища и повдигнатите пешеходни пътеки. Тая година имаме изградени едно кръстовище и 5 повдигнати пътеки, на най-критичните и проблемни участъци ще продължим да изграждаме такива, защото просто там няма как да караш с голяма скорост. Само ще допълня към отговора на г-н Милков, че е договорено с МВР Центъра за управление на трафика и системата за видеонаблюдение, контрол да бъде свързана директно и към сектор КАТ на Пътна полиция, за да може те незабавно да реагират. И още нещо много важно, тук в случая имаме отново абдикиране на държавата, защото не може само една патрулка на КАТ да следи за безопасността на движението. Няма реално коли, които да контролират нощем в часовете, които се правя тия гонки … Днес в медиите излезе снощи за една кола, която е потрошила …, явно и младите дами и те вече стават добри шофьори, не винаги, потрошила 5-6 коли. Знаят се местата, в общи линии се знаят и кои са колите, за съжаление това е задължение на държавата да следи безопасността на движението и спазването на правилата за движение по пътищата. След като тя не си върши нещата ние ще се опитаме да компенсираме това с наши средства. Това е, камери, интегрирано видеонаблюдение обвързано със системата на КАТ и това, което се опитваме да правим с повдигнати участъци по пътните платна.

**Засл. проф. В. Пенчев:** Благодаря на г-н кметът. Уточняващи въпроси, ако имате, г-н Милков, заповядайте.

**Г-н П. Милков:** Аз ще използвам възможността да благодаря за отговора. И най-вече за уточнението към отговора, тъй като действително предоставения ми писмен отговор, това което беше прочетено от кмета съдържаше техническа информация, която е налице в проекта, който познавате безспорно, също и аз. Наистина уточнението беше много важно да се чуе, че за общината това е проблем, ще се предприемат реално стъпки. Това е важно да се чуе от гражданите, които го търпят. Важно е да се чуе от тия зрънца, които смятат, че могат да карат по тоя начин в нашия град. И трябва тия хора да знаят, че правят проблем и тоя проблем е вече на администрацията и на Общинския съвет, и се предприемат действия за неговото решаване. В тази връзка считам, че питането постигна своите цели да повдигне въпрос. Много катастрофи стават, Вие четете и в местния печат и в Интернет деца биват удряни и затова одобрявам взаимните действия на общината с КАТ и считам, че тоя проблем определено трябва да бъде под нашето внимание. Благодаря.

 **Засл. проф. В. Пенчев:** И аз благодаря на г-н Милков. Последно питане на г-н Иван Иванов. Заповядайте, г-н Иванов, имате думата.

 **Г-н Ив. Иванов:** Уважаеми г-н Председателю, уважаеми колеги общински съветници, уважаеми г-н Кмете. В Николово има една улица, която трудно може да отговори на това определение, защото няма тротоари, няма бордюри, няма асфалт, няма камъни. Казва се улица „Перущица“, по нея, когато вали дъжд не може да се движиш пеш или с автомобил без да затънеш в калта. В началото на тая година живущите на тая улица, г-н Кмете, с подписка входирана на 20 февруари са поставили тоя проблем пред Вас и много бързо на 21-ви в свое писмо в отговор на подписката сте поел ангажимент през тази година ремонта на улицата да бъде направен. На приемна на общинските съветници от БСП в с. Николово преди около месец разбрах, че ангажимента не е изпълнен, затова моето питане към Вас е: кои са причините, поради които не е изпълнен поетия ангажимент? И второ кога ще бъде извършен ремонта на улица „Перущица“ в с. Николово? Благодаря.

 **Г-н Пл. Стоилов**: Уважаеми г-н Председател, уважаеми госпожи и господа общински съветници, уважаеми г-н Иванов. С писмо изх. № 94К-2192-1/21.02.2014 г. по описа на Община Русе г-н Красимир Йосифов е уведомен, че е извършена проверка и необходимите дейности по ремонт на пътната настилка ще бъдат включени в графика на ОП „Комунални дейности” – Русе за 2014 г. Същият ремонт е включен в графикa, но не е извършен, поради недостиг на финансови средства. При подобни случаи, неизпълнените дейности се прехвърлят автоматично за следващата финансова година, т.е. за 2015 г., като ремонта по ул. Перущица в с. Николово ще бъде от първите по ред дейности в графика на предприятието. Това е отговора, който е изпратен до Вас. Извън сухите думи ще кажа следното, в допълнение на това, което казвате не само улица „Перущица“ в Николово не е виждала асфалт 20 години, но и там има поне още 30 такива улици. Не е само Николово, в малките населени места ситуацията е трагична и когато при нас има сигнали и хората отиват на место ние питаме от кога е така. Значи така е от повече от 20 години, което е лошо, това означава, че тия 20 години не е правено нищо. Всеки един сигнал, който постъпва в администрацията е завежда и влиза в графика за изпълнение на ОП „Комунални дейности“. И там приоритетно се изпълняват всички онези заявки, които касаят и които постигат ефект върху най-голяма част от хора, живущи в тоя район. За съжаление тази година с изключение на Мартен, Сандрово и от части в Басарбово и финансовите средства и огромния обем задачи, които трябваше да се изпълнят в града не позволиха ние да извършваме ремонт на улична мрежа в малките населени места. Закупената машина, която трябваше да пълни дупки се оказа, че тя е за дупки, а не за изцяло съсипани улици. Така, че това, което създаваме като организация и ще го видите в проекта за бюджет, бюджета на Комунални дейности това е създаването на нова група, която ще работи по кърпенето и по изграждането на нови улици. И това, което от 2015-та правим една такава група от март, април, първия възможен ден, в който може да се започнат пътно-строителни ремонтни работи те започват да работят по малките населени места. Улица „Перущица“ в Николово ще е приоритетна и ще е една от първите, които ще направим в това село. Хората виждат, че ние реагираме на всеки един техен сигнал и хубавото е, че ние получаваме все повече и повече сигнали от тях. Имаме пряка телефонна връзка, дори лично аз комуникирам с тях и отивам на место. Искам да уверя и Вас и всички граждани, които гледат, че няма да остане тяхно искане за реакция по отношение на улица, дупки, тротоари без реакция. Проблемът е, че капацитета не позволява да се реши всичко наведнъж. Факта обаче е, че когато работиш планомерно, качествено, обема на дейностите, които трябва да са извършени постепенно намалява, това ни дава възможност да се изместим и към по-страничните квартали в Русе и най-вече да обърнем по-сериозно внимание на малките населени места.

 **Засл. проф. В. Пенчев:** Благодаря на г-н кмета. Господин Иванов, имате ли уточняващи въпрос?

 **Г-н Ив. Иванов:** Уважаеми г-н Кмет, благодаря Ви за отговора. Разбирам, че поради недостиг на средства не е направен ремонта. Само, че на 21-ви февруари Вие знаехте бюджета, г-н Кмете, преди да поемете ангажимента, беше утвърден бюджета от Общинския бюджет и тогава се знаеше какъв обем, с колко средства разполагаме и какъв обем от работа може да извърши ОП „Комунални дейности“. Аз ще припомня само няколко реда от писмото, което тогава сте подписал: „Извършена е проверка от специалисти от Комунални дейности, констатира се, че ремонт на посочената улица „Перущица“ в с. Николово е крайно наложителен. Необходимо е да се извърши почистване на натрупаната пръст и да се насипе камък, след което да бъде извършено асфалтирането. Ремонтът ще бъде включен в графика на ОП „Комунални дейности“ за 2014 г. за извършване ремонт на уличната мрежа. Поради технологични изисквания ремонтите и дейностите ще започнат при подходящи атмосферни условия“. Няма нито дума, която да казва, ако има необходимите средства. Само подходящи климатични условия, пък то лятото си мина, тогава когато можеше да се прави този ремонт. Аз не знам какво да кажа сега на хората от Николово към които поех ангажимент да поставя това питане. Трябва да им кажа кметът пое ангажимент следващата година ремонта на улицата ще бъде направен. Те обаче ще ме питат ама той пое ангажимент и за 2014-та това да се случи. Тоест аз имам, една молба към Вас, към този конкретен проблем да подходите много конкретно, защото става въпрос за повече от 40 човека, които имат право на нормален начин на живот. Те са си плащали и с доброволен труд, и със стърган асфалт купуван и с трошляк, за да може да се опитат нещо да направят по улицата. Плащат си и такса смет, данък сгради, колкото на апартаменти в Русе, данък за автомобилите и имат право на нормален достъп до жилищата си, с които разполагат. Пред Вас казвам, че ще следя дали отново поетия ангажимент ще изпълните през 2015 г. Една лична препоръка, дръжте си на думата, г-н Кмете.

 **Г-н Пл. Стоилов**: Господин Иванов, аз много се радвам ,че Вие прочетохте текста едно към едно, който аз съм изпратил, имам чувството, че не сте го разбрал, нормално е след толкова време на партийни длъжности само. За разлика от Вас аз съм строителен инженер пътища и мостове. Ако си прочетете още веднъж изреченията ще видите за какво става дума. Там става дума за изграждане на нова улица. И като правите тия приемни с гражданите на Николово, хайде питайте колко писма до предишния кмет и предишни администрации са пускали и какво им е отговаряно. Много ми е интересно дали я знаете тая улица, щото аз съм ходил там и я знам, и съм приемал хора от тая улица. Хайде погледнете какво съм отговорил, там пише ще бъде включена в графика, само че как това, което не е правено 20 години да го направим в 16 населени места плюс Русе? Тази година сме направили 1500 метра нови улици в Мартен. В Мартен улица не е правена от 20 години. Същото го направихме и по отношение на Сандрово. Догодина правим цели улици в малките населени места. Аз си държа за разлика от Вас на обещанията и се срещам всеки ден с хората, и им гледам проблемите. И това какво Вие ще им обещаете няма никакво значение, важно е какво аз съм поел като ангажимент и как аз ще го изпълня, защото аз си стоя на думите и това, което казвам го правя. Вие си следете, правете си срещите, но това което е заложено в графика ще си бъде изпълнено. Но пак казвам има приоритети, погледнете какво е правено в Русе, погледнете какво е правено в другите населени места и тогава давайте крайна оценка.

 **Засл. проф. В. Пенчев:** Благодаря на г-н кмета. С това ние изчерпахме дневния ред на днешното 43-то заседание на Общинския съвет, закривам заседанието.

**Забележка:** Протоколите с резултатите от поименното гласуване по точки 1, 3, , 4, 5, 6, 7, 8, 9, 10, 11, 12, 13, 14, 16, 18, 19, 20, 21, 23, 24, 32 и 33 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /засл. проф. В. Пенчев/**